
 DELIMITĂRI CONCEPTUALE

 

Integrarea principiului egalităţii de şanse între femei şi bărbaţi în ansamblul politicilor la nivel comunitar sau al statelor membre presupune ca eforturile să nu fie limitate doar la promovarea egalităţii şi la transpunerea în practică a unor măsuri specifice în favoarea femeilor, ci să fie mobilizat “ansamblul de acţiuni şi politici generale”, introducând în elaborarea lor “preocuparea pentru efectele posibile în ceea ce priveşte situaţia femeilor şi a bărbaţilor (gender perspective)”.

Conceptul de gender mainstreaming îşi are originea în activitatea orientată spre transpunerea în practică a strategiei UE privind egalitatea de şanse, reprezentând un element de referinţă în elaborarea legislaţiei şi programelor de acţiune, atât la nivel comunitar, cât şi al statelor membre UE.

Într-o activitate în care femeile şi bărbaţii au roluri şi poziţii variate, dar diferite, nu există o reală perspectivă neutră privind diferenţa de sex.

Gender mainstreaming presupune egalitatea femeilor şi bărbaţilor în abordarea temelor majore privind decizia, luarea măsurilor care se impun şi activităţile desfăşurate.

Scopul este acela al realizării efective a egalităţii între femei şi bărbaţi. Implementarea gender mainstreaming se desfăşoară prin integrarea sa continuă în toate activităţile cotidiene şi presupune analiza, planificarea, implementarea şi evaluarea.

Orientarea majoră a principiului gender mainstreaming este de a ţine în permanenţă cont de “diferenţele între condiţiile, situaţiile şi necesităţile femeilor şi bărbaţilor în ansamblul politicilor" promovate.

 

 

AUSTRIA 

Austria este semnatară a Convenţiei Naţiunilor Unite privind eliminarea tuturor formelor de discriminare împotriva femeilor, garantând drepturi constituţionale privind egalitatea (art. 7 al Constituţiei federale).

În Art. 7 din Constituţie este explicat principiul egalităţii, fără deosebire de origine, sex, existenţa unui handicap, religie etc.

În anul 1998, la art. 7 din Constituţia federală a Austriei a fost adăugat paragraful 2, în care sunt incluse prevederile de bază privind interzicerea discriminării. Art. 7 stipulează că: “1) Toţi cetăţenii trebuie să fie egali în faţa legii. Privilegiile pe bază de origine la naştere, sex, statut, clasă sau credinţă sunt interzise; 2) statul federal, regiunile federale şi comunităţile urmăresc realizarea de facto a egalităţii între bărbaţi şi femei. Sunt permise măsuri menite să promoveze egalitatea de facto, în special prin eliminarea inegalităţilor încă existente”.

Legislaţia privind egalitatea de tratament, în Austria, este împărţită în două ramuri. Una acoperă sectorul privat, iar cealaltă sectorul public. În conformitate cu împărţirea competenţei legislative în cadrul statelor federale, legislaţia privind sectorul public se împarte, la rândul ei, într-una federală şi în nouă secţiuni. Principiul egalităţii este prevăzut în legislaţie la toate nivelurile şi include interdicţia discriminărilor directe sau indirecte – pe bază de diferenţă de sex – în legătură cu accesul la un loc de muncă, plata egală pentru muncă egală sau echivalentă, beneficii sociale, pregătire profesională, promovare, alte condiţii de lucru şi de încheiere a relaţiei de muncă. De asemenea, conţine prevederi legate de interzicerea hărţuirii sexuale la locul de muncă. În plus, legile privind egalitatea, aplicabile funcţionarilor publici, conţin şi prevederi care înlesnesc promovarea femeilor în toate compartimentele administrative în care acestea sunt insuficient reprezentate. Victimele discriminării se pot adresa pentru consiliere şi sprijin Ombudsman-ului pentru probleme de tratament egal (organisme specializate, solicitate în conformitate cu Directiva EEC 73/2002) sau pot solicita consiliere din partea Comisiei pentru tratament egal. Plângerile sunt înaintate Curţilor specializate pe probleme de muncă. În aceste demersuri, victimele plăţii discriminatorii pot fi sprijinite de o anumită organizaţie neguvernamentală, menţionată expres în prevedere.

Începând din anul 1979, legislaţia privind tratamentul egal a inclus principiul plăţii egale pentru muncă egală sau echivalentă. Cu toate acestea, diferenţa de plată între bărbaţi şi femei este încă prezentă în Austria. În acest context, sunt hotărâtoare contractele colective, care adesea au în conţinut formularea: prevederi discriminatorii directe. În vederea transpunerii în practică a egalităţii de plată pentru muncă egală, Comisia pentru tratament egal a înfiinţat un grup de lucru alcătuit din experţi, pentru a analiza categoriile de salarizare pentru femei şi existenţa altor prevederi discriminatorii din contractul colectiv de muncă, prevederi care acum au fost eliminate. 

Problema discriminărilor indirecte, cu efecte privind plata, în contractele colective de muncă, a fost adusă în atenţia publicului după ce Curtea Supremă a hotărât că o anumită parte din schema de salarizare din contractul colectiv de muncă al muncitorilor din centralele electrice nu era legală, din cauza faptului că se baza pe criterii de clasificare discriminatorii. După negocieri intense, problema clauzelor discriminatorii din contractele colective de muncă a fost reglementată. Recent, Comisia pentru tratament egal a identificat aspecte de discriminare în plata lucrătorilor cu timp parţial de lucru.

În Austria, vârsta standard de pensionare în sectorul privat este de 65 de ani pentru bărbaţi şi 60 de ani pentru femei. Pensionarea anticipată prevedea 61,5 ani pentru bărbaţi şi 56,5 pentru femei, însă aceste limite de vârstă au fost de curând modificate, în ciuda faptului că, dintre toate persoanele pensionate, numai 50% se retrag efectiv din activitate. Ceilalţi 50% erau în şomaj înainte de pensie şi au primit plăţi compensatorii sau indemnizaţii speciale. În anul 1990, Curtea Constituţională din Austria a stabilit că vârsta de pensionare diferită pentru bărbaţi şi femei este o prevedere neconstituţională. S-a hotărât creşterea treptată a vârstei de pensionare a femeilor pentru a ajunge să coincidă cu cea a bărbaţilor. 

Diferenţa de salarizare între bărbaţi şi femei persistă încă. Femeile lucrează din ce în ce mai mult cu timp redus, iar rata şomajului printre femei este mai ridicată decât între bărbaţi. Nu există garanţii pentru a minimiza impactul negativ al acestor factori asupra nivelului pensiei. Alte inegalităţi la care sunt supuse femeile pe piaţa muncii se datorează faptului că femeile sunt încă principalele persoane care se ocupă de îngrijirea familiei, ceea ce se repercutează negativ asupra carierei.

De curând, Guvernul a propus armonizarea diferitelor scheme de pensionare, deşi este încă neclar cum se va reflecta aceasta în pensiile femeilor. Pe de o parte, se propune o mai bună considerare acordată perioadelor de concediu de maternitate şi îngrijire a copiilor, dar, pe de altă parte, planurile de a introduce pensii bazate pe venitul mediu, mai degrabă decât pe ultimele venituri, vor avea efecte negative asupra femeilor. 

Directiva EEC 7/1979 a scos în evidenţă altă problemă. Cu referire la art. 2-4 ale acestei Directive, Înalta Curte Administrativă a hotărât examinarea unor prevederi din Legea referitoare la indemnizaţiile de şomaj şi implementarea reglementărilor comunitare cu privire la discriminarea indirectă a femeilor. Reclamantul-femeie invoca discriminarea relativ la prevederile prin care venitul partenerului ei conta ca o pre-condiţie pentru îndreptăţirea ei la o indemnizaţie specială, în cazul şomajului pe termen lung. În anul 2000, aproape 89% din reclamaţiile pe această temă, depuse de femei, au fost respinse. 

După cum am mai arătat, cea mai cuprinzătoare legislaţie privind egalitatea este în domeniul muncii, atât în sectorul public, cât şi în cel privat. 

Cauzele profunde ale inegalităţii între sexe, mai ales în ceea ce priveşte salarizarea, nu sunt însă avute în vedere în legislaţia muncii.

În Legea privind egalitatea de tratament se precizează clar condiţiile în care tratamentul inegal este permis.

Inegalităţile provin şi din sistemul de învăţământ şi din percepţiile societale privind rolul celor două sexe.

Acordarea unor beneficii sporite părinţilor cu copii mici, care nu lucrează, este o acţiune pozitivă, dar ea poate deveni, într-o anumită măsură, defavorizantă atunci când femeia se întoarce pe piaţa muncii, din cauza pierderii unor deprinderi.

Alte probleme legate de respectarea egalităţii de şanse se manifestă în domeniul sănătăţii, în care femeile au un acces mai uşor pe piaţa muncii, ceea ce le oferă mai multe posibilităţi de angajare în domeniul sănătăţii şi asistenţei sociale.

Un alt aspect este cel al violenţei domestice, domeniu în care Austria a adoptat legi, permiţând proceduri judecătoreşti de urgenţă, în situaţia în care poliţia prezintă un raport în acest sens. În acest fel se urgentează şi se facilitează găsirea de soluţii protective pentru femei, acestea beneficiind de dreptul de a rămâne în locuinţă, fără teama repetării violenţei. De o deosebită importanţă este recunoaşterea faptului că violenţa psihică ori fizică, poate proveni din întreg mediul familial, nereducându-se la soţ/soţie sau partener de viaţă. 

Se pune un deosebit accent pe rolul poliţiei în demararea rapidă a acţiunilor menite să înlăture consecinţele negative ale violenţei domestice.

Legislaţia şi proiectele guvernamentale din Austria urmăresc respectarea angajamentelor internaţionale privind promovarea egalităţii între sexe. În Austria, circa 20% din femei suferă consecinţele violenţei domestice şi a inegalităţilor bazate pe diferenţe de sex, de pe piaţa muncii, ceea ce indică faptul că încă mai sunt multe de făcut în acest sens.

În anul 1953, Austria a ratificat Convenţia nr. 100 a Organizaţiei Internaţionale a Muncii privind egalitatea remuneraţiei femeilor şi bărbaţilor pentru muncă de valoare egală, iar în anul 1973 – Convenţia nr. 111 privind discriminarea pe piaţa muncii. Legea privind egalitatea de tratament (1979) are la bază Convenţia nr. 100. Această lege se referă numai la contractele de muncă din sectorul privat. La început conţinea numai reglementări privind egalitatea de plată, dar a fost amendată în anii 1982, 1985, 1990 şi 1993. În prezent conţine reglementări privind egalitatea condiţiilor de muncă şi hărţuirea sexuală la locul de muncă, dar şi discriminarea pe bază de sex.

În anul 1990 a fost implementată promovarea egalităţii de tratament. În anul 2001 a fost modificat statutul conducerii Comisiei pentru egalitate de tratament referitor la sectorul privat.

În anul 1993 a fost adoptată Legea federală privind egalitatea de tratament pentru funcţionari publici şi angajaţi, în general. Această lege are în vedere contractele de muncă şi condiţiile de lucru ale personalului federal şi avansarea în cariera profesională a sexului mai slab reprezentat numeric. Legea prevede existenţa unei Comisii federale pentru egalitate de tratament, specializată în examinarea plângerilor în cazul serviciului public federal.

Din anul 1993, Comisia pentru egalitate de tratament din Parlament funcţionează, respectând legislaţia referitoare la egalitatea între sexe.

În anul 1995, acquis-ul comunitar a trebuit implementat şi în privinţa egalităţii de tratament, având în vedere aderarea Austriei la UE. Au fost introduse amendamente la legile federale. Aderarea la UE a impus implementarea legilor privind egalitatea şi la nivelul guvernelor provinciale. Aceste legi se referă la contractele şi la condiţiile de muncă ale personalului care lucrează în administraţiile provinciale şi în instituţiile publice afiliate (de exemplu, spitalele).

Austria urmăreşte transpunerea în legislaţia naţională a legislaţiei comunitare în domeniu – Directivele EC 78/2000, 43/200 şi 73/2002. Anumite provincii prevăd implementarea unei legislaţii suplimentare împotriva discriminării – faţă de cea deja existentă la nivel federal.

Legea privind egalitatea de tratament, precum şi Legea privind egalitatea de tratament pentru funcţionarii publici şi angajaţi se referă la o paletă largă de instrumente menite să asigure egalitatea de tratament. Multe din actele normative adoptate la nivel de provincie urmează modelul legislaţiei federale.

La nivel guvernamental, există două grupuri interministeriale de lucru: unul pentru egalitatea între sexe (în conformitate cu Legea privind egalitatea de tratament), care face propuneri şi acordă consiliere guvernului în toate problemele legate de egalitatea de tratament şi avansarea în carieră a femeilor din serviciul public federal; al doilea Grup de lucru – pentru gender mainstreaming – dezvoltă strategii şi metode pentru implementarea acestui concept şi la nivel politic.

În fiecare minister, cel puţin o persoană este desemnată în calitate de Comisar pentru egalitatea de tratament. Sarcina acestor comisari este de a consilia funcţionarii publici federali în vederea monitorizării tuturor cazurilor de discriminare pe bază de diferenţă de sex, care le sunt aduse la cunoştinţă. Comisarii analizează şi plângerile referitoare la hărţuirea sexuală.

Atât în conformitate cu Legea privind egalitatea de tratament (1979), cât şi cu Legea federală privind egalitatea de tratament (1993), victimele discriminării pe bază de diferenţă de sex sunt îndreptăţite să primească daune. Plângerile trebuie înaintate tribunalelor de muncă sau celor civile. În sistemul judiciar nu există departamente separate pentru cazul discriminărilor pe bază de diferenţe de sex.

Cele două legi conţin prevederi privind comisii specializate de analiză a plângerilor: Comisia pentru egalitatea de tratament în sectorul privat şi Comisia federală pentru egalitatea de tratament. Ambele comisii pot formula opinii şi acordă consultanţă în probleme legate de discriminare la locul de muncă sau în contractele colective de muncă. Aceste opinii formultate nu au forţă juridică, dar pot fi prezentate în instanţă pentru susţinerea cazului.

Implementarea egalităţii de tratament în sectorul privat s-a făcut în cadrul Ministerului sănătăţii şi pentru problemele femeilor. Comisia din cadrul ministerului prezintă rapoarte privind transpunerea efectivă în practică a principiului egalităţii, ministrului de resort şi Parlamentului.

Datele referitoare la respectarea egalităţii sunt colectate şi analizate de Statistic Austria şi de departamentele provinciale de statistică.

Sistemul austriac de parteneriat social se caracterizează prin autonomia organizaţiilor şi printr-un grad înalt de colaborare între angajaţi, angajatori şi stat.

Percepţia generală este că în Austria s-au întreprins destul de puţine acţiuni pentru promovarea egalităţii între sexe, excepţie făcând serviciul public la nivel federal.

Multe din politicile privind egalitatea sexelor rămân la nivel declarativ. Legislaţia împotriva discriminării – conform art. 13 din Tratatul EC – este încă în pregătire.

Femeile sunt uneori considerate ca “un grup de probă”, care poate avea doar anumite atribuţii specifice. Nu deosebirea de sex este însă problema, ci structurile instituţionale.

Dintre perspectivele strategice ale gender maintreaming, pot fi menţionate:

· realizarea unei juste segmentări pe verticală şi pe orizontală a pieţei muncii;

· plata egală pentru muncă de valoare egală;

· accesul egal la funcţii de răspundere;

· o echitabilă distribuire între femei şi bărbaţi a timpului parţial de lucru, în vederea reducerii diferenţelor de salarizare;

· împărţirea echitabilă a activităţilor destinate familiei;

· un sistem de ocupare a forţei de muncă în care munca cu timp parţial de lucru să nu reprezinte o discriminare (de exemplu pentru şansele de realizare în carieră);

· flexibilizarea timpului de lucru.

În Austria, procentul de femei angajate a crescut de la sub 50% în anii ’50, la 65% în 2001. Aproape 90% din persoanele care muncesc cu timp parţial de lucru sunt femei.

Piaţa muncii înregistrează încă o puternică segmentare orizontală. De exemplu, 80% din femei lucrează în sectorul serviciilor, comerţ şi sănătate. 

Există însă şi o segmentare verticală. Chiar la calificare egală cu bărbaţii, femeile ocupă adesea poziţii ocupaţionale inferioare. De exemplu, 56% din funcţionari sunt femei, iar în funcţiile de decizie sunt reprezentate numai 25%.

În Austria, diferenţele de venituri între femei şi bărbaţi sunt mai mari decât media în UE, situându-se (în anul 2001) la circa 35% în defavoarea femeilor. Se manifestă diferenţe şi în domeniul găsirii unui loc de muncă. În anul 2003, nivelul şomajului feminin a depăşit pe cel al şomajului masculin.

Hotărârea de Guvern privind flexibilizarea programului de lucru (2002) urmăreşte aplicarea principiului gender mainstreaming.

Hotărârea de Guvern privind implementarea gender mainstreaming (2004) este concepută să transpună în practică hotărârile anterioare.

Gender mainstreaming reprezintă un element important pentru transpunerea în practică a Programului Fondului social european pentru Austria. În acest scop, activează o întreagă gamă de organizaţii care promovează iniţiative menite să asigure realizarea efectivă a egalităţii de şanse.

În privinţa politicilor vizând promovarea unei participări echilibrate a celor două sexe la alegerile politice, în Austria, peste 30% din parlamentari sunt femei. Partidele politice austriece au dreptul să fixeze cotele de reprezentare. 

Guvernul austriac a întreprins măsuri menite să reducă decalajul între sexe, în special în domeniul egalităţii de şanse. În parteneriat cu mediul de afaceri, în cadrul unor programe speciale, sunt pregătite femeile care se reîntorc pe piaţa muncii şi care au nevoie de o actualizare a cunoştinţelor şi deprinderilor lor, pentru a le face mai competitive şi a încuraja participarea feminină în domenii care nu sunt tradiţional feminine. Guvernul a acordat şi un sprijin financiar, destinat tinerelor de peste 19 ani, pentru a urma cursuri de pregătire profesională în domenii în care predomină de obicei bărbaţii.

 

 

 

BELGIA

 

Constituţia Belgiei, din 17 februarie 1994, prevede în art. 10 că: “Egalitatea dintre femei şi bărbaţi este garantată” (aliniat inserat prin modificarea din 21.02.2002).

Articolul 11 bis prevede că: legea, decretul sau regulile vizate în articolul 134 garantează femeilor şi bărbaţilor egalitatea exercitării drepturilor şi libertăţilor lor şi favorizează egalitatea accesului la obţinerea mandatelor electorale şi publice. 

Conform acestor prevederi, Consiliul de Miniştri şi Guvernele Comunităţilor şi Regiunilor vor fi alcătuite din persoane de sexe diferite. 

Legea, decretul sau regulile vizate în articolul 134 asigură prezenţa persoanelor de sexe diferite în rândul deputaţilor permanenţi, în Consiliile Provinciilor şi în alte organisme locale.

Legislaţia belgiană în materie include reglementări referitoare la remunerare egală, egalitate de tratament în privinţa condiţiilor de muncă şi măsuri prevăzute în sistemul de securitate socială. 

Legea din 12 aprilie 1965 privind protecţia remunerării lucrătorilor a introdus principiul remunerării egale a femeilor şi bărbaţilor pentru muncă egală.

Legea prevede în articolul 47 bis că toţi lucrătorii lezaţi, prin neaplicarea principiului egalităţii de remunerare a lucrătorilor de ambele sexe, pot să-şi impună drepturile pe cale legală.

Convenţia colectivă de muncă nr. 25 din 15 octombrie 1975, a Consiliului Naţional de Muncă privind egalitatea de remunerare a lucrătorilor de sex masculin şi feminin 

Convenţia colectivă de muncă a avut ca obiect realizarea principiului remunerării egale a lucrătorilor de sex feminin şi a celor de sex masculin, principiu ce figurează în art. 119 din Tratatul de instituire a Comunităţii Economice Europene.

Principiul remunerării egale afirmă că, pentru aceeaşi muncă sau pentru o muncă căreia îi este atribuită o valoare egală, se elimină oricare discriminare pe motive de sex, intrând în discuţie toate aspectele şi condiţiile de remunerare. 

Convenţia stabileşte că sistemul de evaluare a funcţiilor pentru stabilirea remuneraţiilor se bazează pe criterii comune lucrătorilor de sex masculin şi celor de sex feminin şi este stabilit astfel încât să excludă orice discriminare pe bază de sex. 

Salariaţii lezaţi prin neaplicarea acestui principiu pot să-şi revendice drepturile pe cale judiciară.

Legea din 7 mai 1999 privind egalitatea de tratament între bărbaţi şi femei în ceea ce priveşte condiţiile de muncă, accesul la încadrarea în muncă şi posibilităţile de promovare profesională, accesul la o profesie independentă şi regimurile complementare de securitate socială

Această lege transpune Directiva 96/97/CE a Consiliului din 20 decembrie 1996, ce modifică Directiva 86/378/CEE din 24 iulie 1986 privind aplicarea principiului egalităţii de tratament dintre bărbaţi şi femei în cadrul schemelor de asigurări sociale şi Directiva 97/80/CE a Consiliului din 15 decembrie 1997 privind sarcina probei în cazurile de discriminare pe motive de sex.

Scopul legii îl reprezintă aplicarea principiului egalităţii de tratament între bărbaţi şi femei în ceea ce priveşte accesul la încadrare în muncă, inclusiv la promovare şi la formare profesională, accesul la o profesie independentă, precum şi în ceea ce priveşte condiţiile de muncă şi sistemele complementare de securitate socială. 

Conform legii, principiul egalităţii de tratament înseamnă absenţa oricărei discriminări pe motive de sex, fie direct, fie indirect.

Discriminarea directă există atunci când se face o diferenţă de tratament, direct, bazată pe sex. Prin discriminare directă se înţelege orice formă de diferenţă de tratament bazată pe graviditate, naştere sau maternitate. Această discriminare directă nu poate fi justificată prin nici o circumstanţă.

O discriminare indirectă există atunci când o dispoziţie sau o practică, aparent neutră, dezavantajează o proporţie semnificativ mai ridicată de persoane de un sex, cu excepţia cazului în care acea dispoziţie, criteriu sau practică este adecvată şi necesară şi poate fi justificată de factori obiectivi, care nu au legătură cu sexul. 

În articolul 5 al legii este definită hărţuirea sexuală la locul de muncă, ca o discriminare bazată pe sex, ca fiind orice formă de comportament cu conotaţii sexuale sau orice formă de comportament în legătură cu sexul, despre care cel care se face vinovat ştie că afectează demnitatea persoanei cu care lucrează.

Legea se aplică populaţiei active, inclusiv lucrătorilor independenţi, lucrătorilor care-şi întrerup activitatea din cauză de boală, maternitate, accident, şomaj involuntar, persoanelor care sunt în căutarea unui loc de muncă, cât şi persoanelor care s-au pensionat şi invalizilor.

Prin art. 7-10 ale legii se asigură protecţia necesară contra riscurilor legate de îmbolnăvire, invaliditate, bătrâneţe, accidente de muncă, maladii profesionale şi şomaj.

Legea din 16 decembrie 2002 privind crearea unui Institut pentru egalitatea dintre femei şi bărbaţi - institut cu personalitate juridică, având ca obiect de activitate respectarea egalităţii dintre femei şi bărbaţi, combaterea tuturor formelor de discriminare şi de inegalitate bazate pe sex şi elaborarea de instrumente şi strategii fondate pe politica comunitară în domeniu. În îndeplinirea misiunii sale, institutul dialoghează şi colaborează cu asociaţii, instituţii, organisme şi servicii ale căror acţiuni se situează, exclusiv sau în parte, în acelaşi domeniu.

Institutul are ca atribuţii: 

· crearea, dezvoltarea, susţinerea şi coordonarea de studii şi cercetări în materie de egalitate de şanse dintre bărbaţi şi femei şi de evaluare a impactul politic;

· acordarea de sprijin asociaţiilor care activează în materie de promovare a egalităţii de şanse sau a proiectelor care au ca finalitate realizarea egalităţii dintre bărbaţi şi femei;

· producerea, furnizarea, documentarea şi arhivarea tuturor informaţiilor necesare obiectului său de activitate.

Legea din 25 februarie 2003 privind lupta contra discriminării şi modificarea Legii din 15 februarie 1993 de înfiinţare a unui centru pentru egalitate de şanse şi lupta contra rasismului.

Legea interzice orice formă de discriminare şi garantează tuturor persoanelor o protecţie egală şi eficientă împotriva discriminărilor bazate pe sex, rasă, culoare, origine naţională sau socială, stare civilă, caracteristici genetice, limbă, religie sau convingeri religioase, handicap sau vârstă.

Centrul pentru oportunităţi egale şi lupta împotriva rasismului (CECLR) din Belgia are experienţă în privinţa cauzelor de competenţa instanţelor judecătoreşti. Centrul ajută persoanele discriminate să formuleze acţiuni în justiţie, el având şi prerogativa de formulare din oficiu a unor astfel de acţiuni, chiar în absenţa victimei discriminării. 

DANEMARCA

 

Legea 553/2002 privind egalitatea între femei şi bărbaţi

Legea 553/2002 cuprinde prevederi pe tema egalităţii între femei şi bărbaţi, reunind alte legi de profil (388/2000, 440/2001, 146/2002, 373/2002 şi 396/2002), care au fost abrogate după intrarea în vigoare a Legii 553. 

Legea face referire la integrarea socială şi la crearea de oportunităţi egale în toate structurile societăţii, în baza statutului egal dintre femei şi bărbaţi.

Scopul legii este acela de a combate discriminarea directă şi indirectă dintre femei şi bărbaţi.

Angajatorii, autorităţile şi organizaţiile trebuie să aplice un tratament egal femeilor şi bărbaţilor, orice persoană căreia i se încalcă acest drept beneficiind de compensaţii.

Ministerul pentru egalitatea dintre bărbaţi şi femei este autorizat să aplice toate reglementările necesare care să conducă la aplicarea acestei legi şi să urmărească eliminarea, în cadrul instituţiilor, a prevederilor interne care conduc la încălcarea prezentei legi.

Persoanele care au fost supuse discriminărilor pe bază de sex pot beneficia de compensaţii, o importanţă deosebită având relaţia de dependenţă dintre persoana discriminată şi discriminator.

Alte prevederi în materie sunt cuprinse în Legea privind tratamentul egal dintre femei şi bărbaţi în materia muncii, (reglementări privind concediul postnatal), Legea privind remunerarea egală a femeilor şi bărbaţilor, Legea privind tratamentul egal între femei şi bărbaţi în domeniul securităţii sociale şi se vor aplica pe domeniile specifice, prevăzute de fiecare lege în parte.

Ministerul de resort va avea în vedere ca prin măsurile pe care le ia să prevină inegalităţile dintre femei şi bărbaţi. 

Obligaţiile autorităţilor publice

Autorităţile publice vor aplica în aria lor de responsabilitate măsuri de promovare a egalităţii între femei şi bărbaţi şi vor cuprinde acest aspect în planurile lor de lucru.

Ministerele şi instituţiile de stat trebuie să întocmească din doi în doi ani rapoarte privind stadiul aplicării egalităţii de tratament dintre bărbaţi şi femei, dacă numărul de angajaţi este mai mare de 50. Aceste rapoarte trebuie să cuprindă informaţii privind:

- detaliile politicii privind egalitatea dintre femei şi bărbaţi;

- distribuţia egalităţii de şanse pe meseriile cuprinse în nomenclatorul de meserii;

- orice altă referire considerată importantă pentru evaluarea eforturilor instituţiei în ceea ce priveşte respectarea egalităţii de gen.

Rapoartele trebuie înaintate ministerului de resort.

La fiecare doi ani, consiliile locale şi Consiliul de Stat trebuie să întocmească, la rândul lor, rapoarte care să prezinte situaţia existentă în aria de responsabilitate în ceea ce priveşte egalitatea de şanse.

Documentele trebuie să fie structurate într-o anumită manieră prestabilită, după aprobare acestea fiind înintate ministerului de resort. În baza acestor rapoarte, Ministerul pentru Egalitatea Şanselor va prezenta o informare şi va propune Parlamentului danez un plan de acţiune.

Comitete, comisii şi structuri de conducere competente în materia egalităţii de şanse

Comitetele, comisiile şi alte structuri de conducere stabilite de Minister în scopul punerii în aplicare a unor măsuri importante pentru societate trebuie formate dintr-un număr egal de bărbaţi şi femei. De asemenea, autorităţile şi organizaţiile care propun membri pentru comitete, comisii şi alte structuri de conducere trebuie să înainteze liste ce cuprind atât bărbaţi, cât şi femei. 

În cazuri speciale, dacă există, autoritatea sau organizaţia poate să solicite o derogare de la această prevedere, motivând această solicitare.

Dacă autorităţile sau organizaţiile nu pot propune persoane care să fie membri ai comitetelor, comisiilor sau structurilor de conducere, ministerul de resort poate stabili componenţa acestora fără să mai consulte autorităţile sau organizaţiile. Ministerul de resort trebuie să notifice Ministerului pentru egalitatea de şanse motivele pentru care a luat această hotărâre.

Egalitatea de şanse privind componenţa structurilor de conducere în administraţia publică 

Structurile de conducere, organismele reprezentative sau alte structuri manageriale ale administraţiei publice trebuie să respecte echilibrul numeric între femei şi bărbaţi, situaţia trebuind să fie identică, pe cât posibil şi în cazul structurilor care nu aparţin administraţiei publice. Egalitatea de şanse în structurile de conducere ce nu aparţin administraţiei publice se aplică în situaţia acelor structuri care beneficiază de finanţări din parte statului sau acolo unde statul este acţionar majoritar. Ministerul de resort stabileşte situaţiile în care se aplică aceste prevederi: structuri independente al căror buget de cheltuieli este acoperit în proporţie de cel puţin 50% de stat sau în cazul în care statul deţine cel puţin 50% din acţiunile companiilor sau structurilor independente. De asemenea, aceste prevederi se aplică instituţiilor care îşi desfăşoară activitatea în baza licenţelor publice sau a contractelor de concesionare obţinute din partea statului.

Pentru locurile libere existente într-o structură de conducere, autorităţile şi organizaţiile vor propune un număr egal de femei şi bărbaţi. Aceste prevederi nu se aplică în cazul în care unul sau mai mulţi membri ai unei structuri de conducere sunt aleşi prin vot direct.

La fiecare trei ani, ministerul de resort trebuie să prezinte Ministerului pentru egalitatea de şanse o informare privind componenţa structurilor de conducere.

Comisia pentru egalitatea de şanse

Această instituţie este alcătuită dintr-un preşedinte şi doi membri, numiţi pe o perioadă de trei ani de către Ministerul pentru egalitatea de şanse.

Cele trei persoane trebuie să fie jurişti şi trebuie să cunoască problematica egalităţii de şanse.

Regulile de funcţionare ale acestei instituţii sunt stabilite de către Ministerul pentru egalitatea de şanse. Instituţia va analiza cazurile de tratament inegal care pot apărea şi va decide acordarea de compensaţii în cazurile dovedite ca fiind cazuri de discriminare.

Comisia pentru egalitatea de şanse va analiza neîndeplinirea sau încălcarea de către angajator a prevederilor legilor privind egalitatea de şanse, iar deciziile sale nu pot fi atacate de nici o autoritate administrativă.

Legea 213/1998 a fost amendată în anul 2002, prin completarea prevederilor ei cu tratamentul egal în privinţa accesului la muncă şi concediul postnatal.

Potrivit prevederilor legii, angajatorul trebuie să aplice un tratament egal femeilor şi bărbaţilor în ceea ce priveşte angajarea, transferul şi promovarea. De asemenea, angajatorul trebuie să aplice un tratament egal în ceea ce priveşte orientarea şi pregătirea profesională, perfecţionarea şi pregătirea suplimentară.

O femeie are dreptul la un concediu prenatal a cărui durată este estimată la patru săptamâni. După naşterea copilului, concediul postnatal se poate întinde pe o perioadă de 26 de săptămâni. Tatăl poate beneficia de un concediu de 10 săptămâni, după cea de-a 14-a săptămână de la naşterea copilului. Părinţii copilului pot să fie în concediu simultan doar în primele două săptămâni de la naşterea copilului.

Angajatorul nu poate concedia părinţii copilului pe toată perioada de concediu stabilită prin lege.

Legea reglementează şi răspunderea părinţilor copilului faţă de angajator. 

Aceste prevederi se aplică tuturor categoriilor de angajaţi, inclusiv celor din cadrul profesiilor independente.

Ministerul pentru egalitatea de şanse poate aproba anumite excepţii de la aplicarea prevederilor Legii 213/1998.

Dacă un angajat este concediat pentru că a solicitat un tratament egal potrivit prevedeilor legii, acesta poate primi despăgubiri stabilite în funcţie de circumstanţele cazului.

Angajatorul poate fi sancţionat penal pentru încălcarea prevederilor acestei legi. Amenda poate fi impusă angajatorilor potrivit prevedilor Codului Penal danez (partea a V-a).

Legea 983 din 20 noiembrie 2001, privind egalitatea de remunerare între bărbaţi şi femei

Legea consolidează prevederile legilor anterioare în domeniu şi stipulează că nici o persoană nu poate fi discriminată direct sau indirect în privinţa remuneraţiei. Angajatorii trebuie să ofere femeilor şi bărbaţilor salarii egale, precum şi condiţii similare pentru desfăşurarea aceleiaşi activităţi sau pentru o muncă de valoare egală. Evaluarea valorii muncii se va face conform prevederilor generale privind calificarea profesională, precum şi altor criterii relevante în materie. 

Orice angajat are dreptul să primească informaţii referitoare la condiţiile lui de salarizare.

Angajaţii nu pot fi concediaţi de angajatori pentru solicitarea unor remuneraţii egale, a unor condiţii egale de salarizare sau a unor informaţii legate de remuneraţia lor. 

O concediere făcută ca urmare a unei reclamaţii privind drepturile salariale nu îşi va produce efectele, excepţie făcând – în cazuri speciale şi după consultarea părţilor implicate – situaţiile în care se consideră că menţinerea sau restabilirea relaţiei de muncă este nerealizabilă. 

Un angajat concediat poate solicita compensaţii. Acestea nu pot excede plata salarială pentru o perioadă de 78 de săptămâni calculată pe baza câştigului mediu al salariatului în cauză, ce trebuie stabilit luând în considerare perioada scursă de la angajare, precum şi alte circumstanţe pentru cazurile speciale. 

Aceste prevederi se aplică, în mod similar, sectoarelor unde se încheie acorduri colective de muncă, angajaţii beneficiind de remuneraţii egale sau condiţii egale de salarizare, dar nu există prevăzute, în reglementările interne ale angajatorului, compensaţii pentru concedieri care nu sunt justificate de circumstanţe sau de politica întreprinderii. Rezolvarea cazurilor de această natură va fi supusă procedurilor speciale aplicabile litigiilor în domeniul industial.

În cazul în care reclamarea încălcării drepturilor privind egalitatea de remunerare are loc într-o întreprindere cu 10 angajaţi sau mai mulţi, se va întocmi un raport statistic detaliat pe sexe privind salarizarea în întreaga întreprindere, luând în considerare criterii relevante pentru stabilirea salariilor angajaţilor. Statistica nu poate cuprinde salariile a mai puţin de 5 angajaţi.

Cererea privind întocmirea raportului statistic poate fi făcută de către orice angajat, reprezentant al angajaţilor, sindicat din întreprinderea în cauză, precum şi de Comisia daneză pentru oportunităţi egale. Raportul poate fi folosit numai pentru a analiza dacă există o discriminare care contravine legii. Statistica se întocmeşte cu respectarea criteriului confidenţialităţii.

Un angajat căruia îi sunt încălcate drepturile privind remuneraţia egală poate acţiona angajatorul în justiţie. Persoana în cauză poate demonstra că a fost supusă unei discriminări directe sau indirecte, partea adversă trebuind să dovedească faptul că principiul egalităţii de tratament nu a fost încălcat.

La fiecare 3 ani, Ministerul muncii şi Ministerul egalităţii prezintă un raport cu măsurile luate pentru garantarea remuneraţiei egale dintre femei şi bărbaţi.

Sancţiunea pentru nerespectarea egalităţii de remuneraţie se sancţionează cu amendă, excepţie făcând infracţiunile pentru care se acordă o pedeapsă mai mare, depăşesc încadrarea faptelor în legea civilă şi se supun altor prevederi legale (Codului penal). Întreprinderile (persoanele juridice) pot fi supuse răspunderii penale (partea a V-a a Codului penal danez).

Violenţa împotriva femeilor (violenţa domestică)

Violenţa împotriva femeilor nu constituie subiectul unei legi de sine stătătoare în Danemarca, ci este încadrată, indirect, în prevederile mai largi ale Codului penal care sancţionează:

· violul;

· abuzul sexual;

· ofensele împotriva decenţei. 

Hărţuirea sexuală la locul de muncă este incriminată prin legislaţia civilă care interzice tratamentul inegal pe acest criteriu, al sexului (Legea privind oportunităţile egale între bărbaţi şi femei).

Nu există reglementări în Codul penal, cu excepţia cazului în care, în funcţie de circumstanţe, fapta poate fi încadrată în legislaţia penală. 

FINLANDA

 

Constituţia Finlandei interzice orice formă de discriminare şi garantează tuturor persoanelor o protecţie egală şi eficientă împotriva discriminării pe bază de rasă, vârstă, origine naţională şi socială, limbă, religie, opinie politică, stare de sănătate sau a altor motive.

Legea egalităţii între bărbaţi şi femei, nr. 609 din 8.08.1986, amendată prin Hotărârea Guvernului Finlandei nr. 90/1994, interzice orice formă de discriminare directă sau indirectă, bazată pe sex, precum şi hărţuirea sexuală. 

Conform articolului 6 al legii toţi angajatorii sunt obligaţi:

- a promova egalitatea dintre bărbaţi şi femei în muncă;

- a acţiona în aşa fel încât femeile şi bărbaţii să-şi poată depune candidatura la posturile vacante;

· a repartiza echilibrat femeile şi bărbaţii în diferitele posturi şi

a asigura egalitatea de şanse în avansare;

· a ameliora condiţiile de muncă, având în vedere adaptarea la locul de muncă atât a femeilor cât şi a bărbaţilor;

· a facilita concilierea vieţii profesionale cu viaţa de familie.

Articolul 7 al legii interzice discriminarea directă şi indirectă fondată pe sex, definind în continuare cele două concepte (discriminare directă şi discriminare indirectă). 

Articolul 8 este consacrat discriminării în materie de angajare. El specifică că atitudinea angajatorului este asimilată discriminării dacă acesta aplică, la unul sau mai mulţi salariaţi, pentru motive privind apartenenţa la un anumit sex, condiţii de remunerare ori de muncă mai favorabile ca a altor salariaţi care prestează aceeaşi muncă sau o muncă de aceeaşi valoare. 

Un angajator care se face vinovat de discriminare poate fi obligat să plătească despăgubiri pentru încălcarea regulilor în materie de egalitate de tratament şi la compensaţii acordate victimei, pentru toate prejudiciile financiare suferite.

Secţiunea 3, capitolul 47 al Codului penal conţine prevederi privind interzicerea discriminării pe bază de rasă, origine, culoare, limbă, sex, vârstă, preferinţe sexuale sau starea de sănătate a unei persoane.

Politica familială din Finlanda a fost îmbunătăţită cu scopul de a se crea un spaţiu propice creşterii şi dezvoltării copilului, precum şi de a asigura părinţilor mijloacele materiale şi condiţiile pentru a creşte şi educa copilul. Societatea finlandeză a prevăzut variate forme de susţinere financiară, iar dispoziţiile adoptate au avut drept scop limitarea cheltuielilor suportate de familie pentru creşterea şi educarea copilului.

Participarea activă a femeilor la viaţa economico-socială, prin dezvoltarea carierei profesionale, a accelerat adoptarea măsurilor legislative referitoare la supravegherea copiilor, precum şi la securitatea locului de muncă al părintelui, în cazul în care acesta hotărăşte întreruperea activităţii pentru a petrece mai mult timp cu copilul. 

Concediul de maternitate şi alocaţia aferentă se acordă pentru o perioadă de 105 zile. 

După terminarea concediului de maternitate, fiecare dintre cei doi părinţi pot solicita concediu parental pentru o perioadă de 158 de zile lucrătoare, plus alte 60 de zile lucrătoare pentru fiecare copil, în caz de naştere multiplă.

În cazul în care viitoarea mamă lucrează în mediu toxic sau cu risc, ea poate beneficia de concediu de maternitate special sau de o indemnizaţie de maternitate specială. 

Tatăl poate solicita un concediu de paternitate, de la 6 la 12 zile lucrătoare, la naşterea copilului, în timp ce mama este în concediu de maternitate, el primind o alocaţie de paternitate pe parcursul acestei perioade. După concediul de maternitate, de paternitate sau concediul parental, părinţii se pot reîntoarce la locul de muncă pe acelaşi post sau pe un post similar.

 

FRANŢA

 

Legea nr. 99-569 din 8 iulie 1999 referitoare la participarea egală a femeilor şi a bărbaţilor la viaţa politică

Prin această lege s-a completat articolul 3 din Constituţia Republicii Franceze, din 4 octombrie 1958, cu un nou aliniat, care prevede că: “legea favorizează accesul egal al femeilor şi bărbaţilor la mandatul electoral şi la funcţiile publice”.

Tot în articolul 3 al Constituţiei se prevede că: “sunt alegători, în condiţiile stabilite de lege, toţi cetăţenii francezi de ambele sexe, care se bucură de drepturile lor civile şi politice”.

Legea nr. 99-585 din 12 iulie 1999 privind înfiinţarea unei delegaţii parlamentare a drepturilor femeii şi a egalităţii de şanse dintre bărbaţi şi femei

Prin articolul unic al legii se inserează în articolul 6 al Ordonanţei nr. 58-1100 din 17 noiembrie 1958, care se referă la funcţionarea Camerelor parlamentare, un nou aliniat, prin care se constituie, în fiecare din cele două Camere ale Parlamentului, o delegaţie parlamentară pentru drepturile femeilor şi egalităţii de şanse dintre bărbaţi şi femei. Fiecare delegaţie este compusă din 36 de membrii. Membrii delegaţiilor sunt desemnaţi în fiecare din cele două Camere, în aşa fel încât să se asigure o reprezentare proporţionată a grupurilor parlamentare şi o reprezentare echilibrată a bărbaţilor şi femeilor (aceleaşi reglementări sunt valabile şi pentru comisiile permanente).

Legea nr. 2000-493 din 6 iunie 2000 privind favorizarea accesului egal a femeilor şi bărbaţilor la mandatul electoral şi la funcţiile elective

Legea obligă partidele politice să prezinte un număr egal de candidaţi, bărbaţi şi femei, pentru alegerile regionale şi municipale, în comunele cu 3500 de locuitori şi mai mult.

Reglementările pentru alegerile regionale şi europene (modificate în 2003), prevăd respectarea alternanţei dintre bărbaţi şi femei în ceea ce priveşte înscrierea pe liste.

Pentru alegerile legislative, legea prevede doar penalizarea financiară a partidelor sau grupurilor politice care nu respectă principiul parităţii în desemnarea candidaţilor.

Prin modificarea din iulie 2003, referitor la alegerile pentru Senat, se menţionează că paritatea nu se aplică decât în departamentele unde sunt aleşi mai mult de patru senatori.

Legea de orientare a educaţiei din iulie 1989 precizează, în primul articol, că sistemul public de educaţie contribuie la favorizarea egalităţii dintre bărbaţi şi femei. Legea cuprinde prevederi referitoare la: orientarea profesională, protecţia femeilor împotriva violenţei, accesul femeilor la pregătire profesională pe toată durata vieţii etc.

Lupta împotriva discriminării este prevăzută în articolul L122-45 al Codului muncii şi vizează interzicerea discriminării în privinţa condiţiilor de angajare, inclusiv referitor la criteriile de selecţie pentru accesul la toate posturile, la toate nivelurile ierarhice. 

O problemă deosebit de complexă este sesizarea şi sancţionarea actelor de încălcare a principiului egalităţii de şanse. Una din măsuri este aceea că sindicatele pot să se prezinte în faţa justiţiei, în locul persoanelor discriminate, inspectorii de muncă întocmind procesul verbal de constatare a acestor situaţii. 

Convenţiile colective de muncă pot prevedea asemenea măsuri de prevenire a discriminării (art. L-133-5).

Ca sancţiuni, Codul penal prevede în art. 225-1, 225-2 o definire globală a discriminării şi pedepsele corespunzătoare acestor încălcări.

Legea nr. 2001-397 din 9 mai 2001 privind egalitatea profesională între femei şi bărbaţi (publicată în J.O. nr. 108 din 10 mai 2001)

Dispoziţiile acestei legi au modificat Codul muncii, astfel încât la capitolul referitor la negocieri (art. L.132-27) a înscris un nou articol (art L. 132-27-1), în care se menţionează obiectivul promovării egalităţii profesionale dintre femei şi bărbaţi şi luarea măsurilor corespunzătoare în acest sens.

Măsurile avute în vedere se referă la condiţiile de acces la locul de muncă, la formarea şi promovarea profesională, precum şi la condiţiile de muncă. 

În capitolul referitor la alegerile pentru sindicate (art. L513-1) sunt prevăzute măsuri pentru respectarea proporţiei echilibrate dintre femei şi bărbaţi, corespunzătoare ponderei electoratului feminin (folosind date transmise de Guvern). În întreprinderile cu mai mult de 200 de angajaţi, comitetul întreprinderii va înfiinţa o comisie pentru egalitate profesională (art. L 432-3-1).

Legea prevede interzicerea muncii în timpul nopţii a femeilor gravide sau care au în îngrijire copii.

Capitolul referitor la femeile însărcinate prevede că pot beneficia de o indemnizaţie zilnică de concediu pentru creşterea copilului toate angajatele salariate în activitate sau care au fost mai mult timp în şomaj plătit. În acelaşi timp, primesc această indemnizaţie şi bărbaţii sau femeile care adoptă un copil, cât şi tatăl, în cazul decesului mamei după naştere.

În Titlul II, care cuprinde dispoziţii privind funcţia publică, legea prevede modificarea Legii nr. 83-634 din 13 iulie 1983, care prevedea drepturile şi obligaţiile funcţionarilor, prin inserarea mai multor articole referitoare la interdicţia discriminării între funcţionari pe motive de sex (cu excepţia unor situaţii speciale, obiectiv determinate). Conform legii, angajarea, titularizarea, formarea şi promovarea profesională nu trebuie să fie influenţate de presiuni de natură sexuală, nerespectarea principiului egalităţii de tratament fiind aspru sancţionată. 

Tot o modificare a Legii 83-634 este şi faptul că, o dată la 2 ani, Guvernul depune un raport cu situaţia comparată a condiţiilor de muncă, cu promovarea şi formarea femeilor şi bărbaţilor, în vederea respectării principiului egalităţii dintre sexe. 

Recent, ministrul parităţii şi egalităţii profesionale a precizat că va fi elaborat un nou proiect de lege pentru egalitate salarială şi profesională între femei şi bărbaţi. 

În prezent, la baza politicii de asigurare a egalităţii dintre femei şi bărbaţi se află un Acord naţional interprofesional, semnat între Guvern şi partenerii sociali, în martie 2004. Ministrul parităţii şi egalităţii profesionale a precizat că acest text constituie baza măsurilor elaborate de Guvern. 

Actualmente, diferenţa de remunerare dintre bărbaţi şi femei este de 22% şi are repercusiuni importante asupra stabilirii pensiilor. Conform opiniei Guvernului, egalitatea salarială este prima condiţie de asigurare a egalităţii profesionale. Noua lege va cuprinde şi menţiuni referitoare la accesul la formare profesională continuă, accesul la posturi de răspundere, recunoaşterea statutului parental în întreprinderi.

Legea nr. 2002-304 din 4 martie 2002 privind numele de familie

Conform acestei legi, copilul poate purta, cu acodul ambilor părinţi, fie numele mamei, fie numele tatălui, fie ambele, iar copiii care au aceeaşi mamă sau acelaşi tată pot purta nume identice. 

Ministerul Muncii şi Solidarităţii, prin Hotărârea de Guvern din 21 iulie 2000, a înfiinţat Serviciul drepturilor femeii şi egalităţii, serviciu compus din 4 birouri: pentru drepturi personale şi sociale; de egalitate profesională; de comunicare şi de resurse umane.

El are ca atribuţii: coordonarea reţelelor de descentralizare, menţinerea legăturilor cu instituţiile europene şi internaţionale în domeniu, efectuarea de studii, cercetări şi statistici.

Încă din anul 2002, Guvernul francez a fost preocupat în mod deosebit de respectarea principiului egalităţii, mai ales prin Comitetul interministerial, creat în acest scop, în 2003. Unul din obiectivele majore ale activităţii sale a fost mobilizarea factorilor economici în lupta contra discriminării. La iniţiativa primului ministru francez, a fost lansată, în mai 2004, o Strategie naţională pentru promovarea egalităţii şanselor, strategie ce a antrenat partenerii sociali şi întreprinderile angajate în Programul “Egalitate/Diversitate 2005” şi în noua etapă a desfăşurării programului comunitar Equal/Espere, în Franţa. 

În perioada 2004 – 2005 principalele domenii de interes au fost cele legate de promovarea egalităţii şanselor în domeniul muncii, pregătirii profesionale, în exercitarea funcţiei publice. S-a constatat că, deşi femeile sunt majoritare în funcţia publică (59%), accesul lor la funcţiile de conducere este limitat. În acest sens, s-au elaborat pacte de tipul Parcurs al accesului la cariere în administraţia locală şi în carierele de stat. În prezent, funcţionează angajamente de profesionalizare pe o durată de maximum 2 ani, urmate de un examen profesional de promovare. 

În anul 2005, a fost semnată Charta egalităţii şanselor şi a formării în domeniul profesional semnată de Ministerul Educaţiei Naţionale şi Cercetării şi Ministerul Muncii şi Coeziunii Sociale.

Documentul prevede:

· ansamblul acţiunilor şi angajamentelor legate de problema egalităţii dintre femei şi bărbaţi;

· agenda şi foaia de parcurs pentru toţi actorii de la nivelul naţional şi local;

· propuneri de acţiuni pentru viitorii trei ani în vederea creării unei societăţi care să respecte egalitatea şanselor.

Conform Chartei, promovarea egalităţii dintre bărbaţi şi femei trebuie să fie o preocupare a tuturor politicilor publice la nivel naţional ca şi la scară regională şi locală. Alături de stat, trebuie mobilizate, printr-o coordonare deschisă, colectivităţile teritoriale, care sunt cele mai aproape de cetăţeni şi de nevoile acestora. Franţa a lansat astfel o abordare integrată asupra egalităţii, invitând să participe toţi factorii responsabili în realizarea egalităţii dintre femei şi bărbaţi. Astfel, s-au elaborat strategii şi proiecte pe termen lung şi s-a realizat coordonarea diferitelor acţiuni, la nivel naţional.

Obiectivele majore ale acestei politici de promovare a egalităţii dintre femei şi bărbaţi sunt:

· paritatea în domeniul politic şi accesul la luarea deciziei;

· egalitatea profesională - pentru o contribuţie mai mare a femeilor la dezvoltarea economică şi pentru şanse egale în domeniul muncii;

· respectul demnităţii persoanei, prin întărirea accesului la drepturi, autonomie şi cetăţenie;

· asigurarea egalităţii în viaţa cotidiană, printr-un nou echilibru a rolurilor sociale dintre femei şi bărbaţi;

· solidaritatea europeană şi internaţională în promovarea politicii de egalitate dintre femei şi bărbaţi.

Legea 2004-1486 din 30 decembrie 2004 pentru înfiinţarea Înaltei Autorităţi de luptă contra discriminării şi pentru egalitate

Această autoritate va putea pune în aplicare principiul privind egalitatea de şanse, utilizând mijloacele proprii de investigare, care vor permite obţinerea unor probe suficiente de susţinere a încălcării egalităţii. Ea are de asemenea şi rolul de mediator între autorul şi victima discriminării.

 

 

GERMANIA

 

În Constituţia Germaniei, la cap. 1 art. 3.2 se stipulează că bărbaţii şi femeile au drepturi egale. Statul promovează realizarea autentică a egalităţii în drepturi a femeilor şi bărbaţilor şi acţionează pentru înlăturarea dezavantajelor existente”. “Nimeni nu poate fi dezavantajat ca urmare a diferenţei de sex”, aşa după cum prevede art. 3.3. 

Principiul egalităţii între bărbaţi şi femei este recunoscut ca un principiu de bază al guvernării, Guvernul federal hotărând dezvoltarea strategiei gender mainstreaming. În iulie 2000, a fost adoptat Noul regulament de funcţionare a ministerelor federale, care prevede (art. 2) ca toate departamentele să urmărească respectarea acestui principiu, în toate acţiunile politice şi măsurile administrative.

De asemenea, art. 2 al Legii federale privind egalitatea, stipulează principiul egalităţii de şanse. 

În vederea transpunerii în practică a acestui principiu, Ministerul federal pentru problemele familiei, persoanelor în vârstă, femeilor şi tineretului a elaborat, împreună cu Grupul interministerial de lucru, o strategie relevantă pentru conceptul de gender mainstreaming.

Prin această strategie sunt conştientizate diferenţele fireşti şi se urmăreşte respectarea perspectivei diferenţei de sex. Pot fi menţionate măsurile diferite aplicate pentru bărbaţi şi femei în domeniul sănătăţii şi prevenirii îmbolnăvirilor. 

Principiul gender mainstreaming nu înlătură necesitatea unor politici instituţionale specifice, analizele realizate scoţând în evidenţă faptul că, în multe domenii, femeile sunt încă discriminate. Politicile privind promovarea femeii trebuie să fie active. Principiul gender mainstreaming are însă meritul de a aduce în discuţie şi situaţia bărbaţilor în societate, fără vreo discriminare.

Legiuitorii, puterea executivă şi cea judecătorească trebuie să respecte principiile nediscriminării. Atât bărbaţii, cât şi femeile cărora le sunt încălcate drepturile trebuie să aibă acces la justiţie. Conflictele generate de acţiuni discriminatorii din partea autorităţilor administrative sunt analizate de Curţile administrative şi de tribunalele pentru securitate socială, în calitate de instanţe specializate.

Tribunalele de muncă acordă protecţie juridică împotriva tratamentului inegal la locul de muncă. Plângerile privind discriminările pot fi înaintate, în final, Curţii Constitutiţionale Federale.

Prevederi legale relevante pentru definirea discriminărilor directe şi indirecte, în conformitate cu legislaţia comunitară, sunt cuprinse în art. 4.7 al Legii federale privind egalitatea de şanse pentru domeniul legat de funcţia publică. În conformitate cu aceasta, discriminarea directă se manifestă atunci când femeile şi bărbaţii sunt supuşi unui tratament diferenţiat din cauza diferenţei de sex, fără să existe cauze obiective, cu excepţia cazului în care măsura se datorează naturii activităţii, apartenenţa la unul din sexe fiind o precondiţie a desfăşurării activităţii.

Discriminarea indirectă apare atunci când prevederi, criterii sau proceduri care par neutre sunt, în realitate, discriminatorii, excepţie făcând o justificare obiectivă.

Discriminarea împotriva femeilor este definită în art. 1 al Convenţiei Naţiunilor Unite privind eliminarea tuturor formelor de discriminare împotriva femeilor (2002).

Dintre legile federale privind egalitatea de şanse, mai pot fi menţionate:

· BGIeIG – Legea federală privind egalitatea şanselor;

· LPartG – Legea privind parteneriatul (de viaţă) înregistrat;

· SGB9-Vol.9 al colecţiei de legi sociale.

La art. 2 din BGIeIG este prevăzut că funcţionarii cu funcţii de răspundere din Administraţia federală trebuie să promoveze egalitatea dintre femei şi bărbaţi.

Prin Legea JOB-AQTIV, la art. 1.1 se prevede că, la promovarea în muncă, egalitatea de şanse între femei şi bărbaţi trebuie să fie un principiu de bază. Trebuie îmbunătăţit accesul pe piaţa muncii, fără discriminare (art. 3.1).

Existenţa legilor care afirmă egalitatea de şanse ca principiu fundamental dovedeşte că principiul gender mainstreaming nu se limitează doar la acţiunea politică, ci este prevăzut şi în legislaţie:

· GeIBG/1994 – Legea privind promovarea egalităţii de şanse între femei şi bărbaţi;

· FFG – Legea privind promovarea femeilor (la art. 1, conţine prevederi privind concilierea vieţii profesionale cu cea familială);

· Glei Stat V – Dispoziţii privind promovarea egalităţii şanselor;

· BGBI/1994 – Legea privind protecţia împotriva hărţuirii sexuale la locul de muncă;

· BGB – Codul civil – art. 611 a) se referă la discriminările bazate pe diferenţa de sex;

· Codul muncii – conţine la art. 15 prevederi referitoare la promovarea sexului mai slab reprezentat într-un anumit domeniu de activitate;

· La art. 80 sunt prevăzute îndatoriri ale Consiliului de administraţie al întreprinderilor în vederea respectării principiului egalităţii şanselor;

· SGB III – Promovarea egalităţii între femei şi bărbaţi este prevăzută şi în Colecţia de legi sociale, art. 8.1;

· În Legea privind accesul la formele superioare de învăţământ, egalitatea între femei şi bărbaţi este prevăzută la art. 1 şi 2;

· GIG/1995 – Legea privind egalitatea de şanse.

În ceea ce priveşte promovarea participării echilibrate a femeilor şi bărbaţilor în instituţii politice, la nivel naţional/federal, în Parlament peste 30% din membri sunt femei. În anumite land-uri sunt în curs reforme privind alegerile regionale şi locale. 

La nivel guvernamental, există planuri de promovare a egalităţii şanselor, de supraveghere a transpunerii în practică şi de evaluare a măsurilor adoptate. 

S-au stabilit cote pentru listele de candidaţi ale partidelor politice (33% pe listele de candidaţi la alegerile legislative şi 40% pentru structurile interne ale SPD), cotele variind în funcţie de partid.

În ceea ce priveşte procentul femeilor în structurile executive naţionale/federale, Germania are 35,9% reprezentante, adică 14 din totalul de 39 de membri.

În prezent, legislaţia germană este în curs de modificare în ceea ce priveşte promovarea egalităţii şanselor în domeniul politicilor de muncă. Îmbunătăţirile privesc, în principal, prevederi împotriva discriminării, precum şi reconcilierea vieţii familiale cu cea lucrativă şi protecţia maternităţii. Au fost amendate Codul civil şi Legea muncii. A doua lege privind egalitatea (1998) obligă angajatorul la acordarea de compensaţii, dacă se face vinovat, la angajare, de discriminări pe bază de diferenţă de sex. Angajatorul este şi responsabil de purtarea nepotrivită a subordonaţilor săi în timpul activităţii lucrative.

În cadrul companiilor, sfera egalităţii de drepturi între bărbaţi şi femei a fost lărgită, prin adoptarea Legii privind modificarea legii de organizare a muncii (2001). Această lege prevede în mod expres egalitatea şanselor, prin introducerea obligaţiei privind înfiinţarea consiliilor de muncă şi a reuniunilor la nivel departamental, care să întocmească rapoarte regulate privind respectarea principiului egalităţii de şanse la locul de muncă. Cele două sexe trebuie să fie egal reprezentate în consiliile generale de muncă şi în consiliile de muncă ale companiilor afiliate.

În ceea ce priveşte ocuparea forţei de muncă în cadrul structurilor serviciului public, situaţia s-a modificat prin adoptarea Legii federale privind egalitatea de şanse între femei şi bărbaţi (2001). Această lege a înlocuit Legea federală privind promovarea femeilor (1994) şi a creat posibilitatea acţiunii pozitive în favoarea femeilor care au aceeaşi calificare şi experienţă profesională ca şi bărbaţii în domeniul în care acestea sunt mai puţin reprezentate. În plus, legea asigură condiţii pentru o mai bună reconciliere a vieţii familiale şi lucrative, întrucât întreruperea activităţii legată de îngrijirea copiilor nu va constitui o condiţionare pentru evaluarea comparativă în cadrul procesului de recrutare a forţei de muncă. Pe de altă parte, funcţiile de conducere pot fi îndeplinite şi cu timp parţial de lucru, cu excepţia cazului când motive bine întemeiate justifică nerespectarea acestei prevederi. Prin lege, instituţiile din serviciile publice sunt obligate să permită funcţionarilor care au avut timp de lucru parţial (din cauza obligaţiilor familiale), să revină la program integral de lucru.

O altă etapă în vederea reconcilierii vieţii familiale şi lucrative, precum şi în legătură cu protecţia drepturilor femeilor, este Legea privind protecţia maternităţii. Această lege, împreună cu amendamentele aduse în anul 2002, prevăd protecţia femeilor şi a copiilor lor împotriva riscurilor de sănătate în cursul desfăşurării activităţii.

Concediul parental a fost introdus prin Legea federală privind creşterea copiilor (2001). Părinţii au dreptul la un concediu parental de până la 3 ani pentru fiecare copil, în timpul acesta fiindu-le garantată protecţia împotriva concedierii.

Pentru salariatul care a avut obligaţii familiale, pensia pentru limită de vârstă, stabilită prin lege, ţine cont de perioada de concediu pentru creşterea copilului. 

Au fost amendate Legea privind promovarea în muncă şi Legea Job-Aqtiv, ambele legi urmărind promovarea egalităţii dintre femei şi bărbaţi.

S-a adoptat Legea privind modificarea legii cu privire la căsătorie (1998). Alte îmbunătăţiri privind statutul familial se referă la custodia copiilor şi dreptul de vizitare a acestora, atunci când sunt în întreţinerea unei mame necăsătorite.

A fost adoptată şi Legea privind modificarea legii cu privire la părinţi şi copii.

În ceea ce priveşte violenţa împotriva femeilor, Codul penal german prevede pedepse importante pentru infracţiunile cu violenţă împotriva fiinţelor umane, incluzând cele care au loc în mediul familial.

În anul 2002 a intrat în vigoare o lege pentru îmbunătăţirea protecţiei asigurate de instanţele civile în cazul manifestării unor acte violente. Infracţiunile de viol şi constrângere sexuală sunt prevăzute în Secţiunile 177-179 ale Codului penal. Secţiunea 68 (1) din Codul de procedură penală prevede o protecţie specială pentru victimele abuzului sexual. 

Hărţuirea sexuală este definită prin Legea privind protecţia angajaţilor împotriva hărţuirii sexuale la locul de muncă (1994).

Prostituţia este legalizată în Germania, beneficiind de protecţie juridică împotriva exploatării şi coerciţiei. Exploatarea sexuală şi coruperea unei persoane minore sunt pedepsite prin lege. Legea de reglementare a situaţiei juridice a prostituatelor (2002), este menită să îmbunătăţească situaţia juridică şi socială a acestei categorii de persoane, facilitându-le accesul la asigurările sociale.

În Germania, legislaţia de bază referitoare la implementarea egalităţii plăţilor este prevăzută într-un amendament la Codul civil, din anul 1980. Amendamentul a fost introdus la secţiunea 612, ca un al treilea punct şi interzice contracte cu remuneraţii mai scăzute pentru cazul muncii egale sau de valoare egală, prin comparaţie cu remuneraţia unui angajat de sex opus. În continuare, se specifică că existenţa unei legislaţii protective specifice, bazate pe aparteneţa angajatului la unul din sexe, nu justifică o remuneraţie inferioară. În plus, se va aplica principiul forţei probatoare prevăzut la art. 611 a (1). Acesta prevede că, în cazul în care un angajat face dovada faptului că există motive care să indice că a fost supus unui tratament mai puţin favorabil, din motive legate de diferenţa de sex, este de datoria angajatorului să demonstreze că acest tratament se justifică pe baza unor motive obiective, altele decât diferenţa de sex. În conformitate cu art. 75 din Legea privind Consiliul de muncă, angajatorul şi Consiliul de muncă trebuie să respecte interdicţia de discriminare pe baza diferenţei de sex. În ceea ce priveşte remuneraţia funcţionarilor publici, care este prevăzută într-o lege adoptată de Parlament şi, deci, necuprinsă în Codul civil, principiul egalităţii de plată este definit în art. 3 (2) din Constituţia Germaniei. Aceasta înseamnă că nu a fost necesar să se prevadă implementarea concretă a Directivei EC 117/1975 în acest domeniu.

În Germania, nu există o legislaţie specifică care să prevadă o procedură de evaluare a solicitărilor în cazul în care acestea privesc egalitatea de plată pentru muncă de valoare egală. Nu există instituţii în sarcina cărora să revină, explicit, transpunerea în practică a egalităţii de plată. În ciuda faptului că principiul egalităţii de plată este recunoscut în Germania, diferenţele de plată datorate deosebirii de sex sunt încă importante. Câştigurile medii anuale diferă – între bărbaţi şi femei – cu peste 25% în partea apuseană a Germaniei, respectiv cu 6% în zona răsăriteană, media anuală situându-se astfel cu puţin sub 25%. Această valoare nu este însă datorată integral discriminărilor de plată. Alţi factori, care contribuie la tratamentul inegal în ceea ce priveşte ocuparea forţei de muncă şi promovarea, sunt legaţi de preferinţa femeilor pentru lucrul cu timp parţial, datorită existenţei unor prevederi insuficiente legate de îngrijirea copiilor.

Directivele privind tratamentul egal în domeniul securităţii sociale au fost aplicate în mod expres în ceea ce priveşte vârsta de pensionare. Aceasta a fost egalizată pentru toate persoanele născute după anul 1959. În toate celelalte aspecte legate de legislaţia privind securitatea socială, egalitatea de tratament a fost deja pusă în practică înainte de implementarea efectivă a legislaţiei EC relevante, întrucât toate prevederile legate de securitatea socială au forţă de lege, fiind sub incidenţa directă a art. 3 (2) din Constituţie. 

O nouă problemă a apărut în legătură cu importanţa tot mai mare a schemelor private de pensie, în urma recentelor modificări legislative. Aceste scheme operează după forme având la bază diferenţa de sex, ceea ce duce la contribuţii mai mari pentru femei, pe baza faptului că femeile trăiesc în medie mai mult decât bărbaţii. Legea privind asigurările contractuale stabileşte un principiu de egalitate concret, care este, totuşi, interpretat ca autorizând această formă de discriminare pe bază de diferenţă de sex.

 

 

Grecia

 

În Constituţiei din 1975 principiul egalităţii dintre femei şi bărbaţi trebuie respectat de toate autorităţile publice şi este consacrat prin:

· articolul 4, al doilea paragraf, care prevede că femeile şi bărbaţii eleni au drepturi şi obligaţii egale,

· articolul 21, primul paragraf, prevede că statul protejează maternitatea şi copiii, iar

· articolul 22, primul paragraf, precizează că toţi lucrătorii, indiferent de sex sau de alte criterii, au dreptul la o remunerare egală pentru o muncă de valoare egală.

Constituţia nu permite nici o derogare de la principiul egalităţii dintre bărbaţi şi femei.

Legea nr. 1414/1984 privind egalitatea de remunerare transpune Directiva Consiliului Uniunii Europene nr. 75/117/CEE şi Directiva 76/207/CEE

În baza articolului 22, primul paragraf, din Constituţiei, această lege interzice toate discriminările directe care decurg din dispoziţiile legale şi din convenţiile colective şi care sunt contare principiului remunerării egale pentru muncă egală. Legea interzice atât discriminările directe, cât şi pe cele indirecte.

Concedierea în timpul concediului de maternitate sau pentru absenţe prelungite în caz de boală legate de sarcină sau naştere, a femeilor care lucrează în întreprinderi industriale şi comerciale, este interzisă încă din 1920.

Articolul 25 al Legii 1082/1980 a păstrat această interdicţie de concediere, extinzând-o la toate femeile cu contract de muncă cu durată nedeterminată, pe durata sarcinii, cu condiţia ca patronul să fie înştiinţat despre această stare. Există o excepţie, angajata putând fi concediată în timpul perioadei de mai sus pentru existenţa unui motiv grav, care trebuie să fie dovedit de angajator.

Toate concedierile care nu respectă dispoziţiile stipulate mai sus sunt nule şi lipsite de obiect – ceea ce implică că femeile nu au fost niciodată concediate, îşi păstrează dreptul de remunerare integrală şi, dacă este cazul, beneficiază de o indemnizaţie pentru daune morale.

Articolul 15 al Legii 1483 din 1984 a prelungit această măsură de interzicere a concedierii femeilor însărcinate cu un an după naştere sau pe timpul unei absenţe prelungite determinate de starea de graviditate sau de naştere, cu condiţia ca patronul să fie informat (cu excepţia existenţei unui motiv grav).

Concediul de maternitate este actualmente de 17 săptămâni pentru angajatele din sectorul privat şi de 5 luni pentru angajatele din sectorul public. Acest concediu este obligatoriu, salariatele din sectorul public primind de la angajatorul lor o indemnizaţie de 100% din salariu, iar cele din sectorul privat primind o parte din indemnizaţie de la angajator, iar restul de la asigurările sociale. 

Concediul parental pentru educaţie se acordă părintelui după un an de muncă în aceeaşi instituţie. Această facilitate este oferită de angajator după expirarea concediului de maternitate şi nu este plătită. Părintele care solicită concediul pentru educaţia copilului nu riscă să-i fie reziliat contractul de muncă.

Un alt fel de concediu plătit este cel de care beneficiază părinţii care au copii de vârstă şcolară (de până la 16 ani), durata acestuia fiind de 4 zile pe an, pentru ambii părinţi.

Legea 2713 din 1999 privind accesul femeilor în poliţie prevedea o cotă maximă de 15% din locuri pentru femei, pentru admiterea la Şcoala de Poliţie. Legea 3103 din 2003 a modificat această dispoziţie discriminatorie. Conform art. 20: “Bărbaţii şi femeile sunt admişi la Şcoala de Poliţie. Calificările candidaţilor la examenul preliminar sunt identice pentru ambele sexe”.

În Grecia există un sistem de securitate socială particular, complex şi fragmentat. Marea majoritate a regimurilor sociale sunt obligatorii şi sunt administrate prin organisme de securitate socială sau prin stat.

Legea 3029 din 2002 privind securitatea socială prevede modalităţile de aplicare a principiului egalităţii de tratament dintre bărbaţi şi femei în sistemele profesionale de securitate socială. Legea se aplică atât populaţiei active, cât şi lucrătorilor care exercită o profesie liberă. Legea se aplică sistemelor profesionale care asigură protecţia persoanelor împotriva tuturor tipurilor de risc (boală, invaliditate, şomaj etc).

 

 

 

 

 

 

IRLANDA 

Legislaţia Irlandei în materia egalităţii dintre bărbaţi şi femei cuprinde aproximativ 20 de legi. Cea mai importantă dintre ele este Legea privind egalitatea în domeniul muncii, din 1998, amendată în anul 2004.

Legea defineşte în primul capitol noţiunile la care se face referire şi cu care se operează în textul său.

Legea stipulează discriminarea ca fiind tratamentul mai puţin favorabil aplicat:

- unei persoane în raport cu o altă persoană, în situaţii comparabile, dacă acest tratament inegal:

· există;

· a existat, dar nu mai există;

· poate exista în viitor sau

· este imputat unei persoane;

- unei persoane asociată cu o altă persoană dacă:

- persoana asociată este tratată, în virtutea acestei asocieri, mai puţin favorabil decât este, a fost sau poate fi tratată o persoană neasociată în situaţii similare sau comparabile şi

- persoana este tratată, în virtutea acestei asocieri, mai puţin favorabil decât este, a fost sau poate fi tratată o persoană asociată în situaţii similare sau comparabile.

Discriminarea în piaţa muncii se poate produce în următoarele condiţii:

(1) - când doi angajaţi execută aceeaşi activitate, în condiţii similare, oricare putând fi înlocuit cu celălalt, în raport cu activităţile desfăşurate;

- activităţile desfăşurate de unul dintre ei sunt de natură similară cu cele desfăşurate de celălalt, diferenţele de performanţă dintre ei fiind nesemnificative sau de importanţă redusă, în raport cu munca depusă;

- activităţile desfăşurate de unul dintre ei sunt de aceeaşi valoare cu ale celuilalt, având aceeaşi pregătire profesională, necesităţi psihice, responsabilităţi şi condiţii de lucru. 

Discriminarea în domenii specifice de activitate

Un angajator nu poate discrimina un angajat sau un potenţial angajat în legătură cu accesul la angajare, condiţiile de muncă, pregătirea profesională, perfecţionarea, promovarea şi recalificarea, clasificarea funcţiilor, accesul egal la oportunităţi, facilităţi, consiliere profesională. 

De asemenea, angajatorilor le este interzis ca, în raport cu angajaţii sau cu activitatea desfăşurată de aceştia, să aibă reglementări interne sau instrucţiuni care să conducă la discriminări împotriva unui angajat sau categorie de angajaţi. Discriminarea se produce în cazul în care angajaţilor nu le sunt oferite:

- aceleaşi condiţii în raport cu munca desfăşurată (altele decât remuneraţie egală sau drepturi prevăzute de reglementări referitoare la pensii); 

- condiţii identice de muncă şi

- acelaşi tratament în legătură cu munca suplimentară, durata programului de lucru, transferul, concedierile, măsurile disciplinare etc.

Orice convenţie sau decizie a unui angajator este nulă şi neavenită, dacă încalcă principiul egalităţii de şanse. Contractele sau deciziile despre care legea face referire sunt: contractele colective de muncă, deciziile privind reglementarea muncii, emise în conformitate cu Legea relaţiilor din domeniul industriei, alte acte emise în conformitate cu prezenta lege.

Legea interzice anunţurile care conţin intenţia de a discrimina, se adresează unui anumit sex sau unui grup de persoane cu anumite particularităţi, care îl individualizează şi îl poate expune discriminărilor (altele decât cele pe motiv de sex).

De asemenea, legea interzice agenţiilor de plasare a forţei de muncă să facă discriminări de orice natură prin serviciile pe care le prestează. 

În domeniul pregătirii profesionale, oricăror persoane, inclusiv instituţiilor de învăţământ sau de pregătire profesională, le este interzis să facă discriminări de orice natură, legate de:

- organizarea cursurilor de perfecţionare, 

- avantaje oferite, 

- refuzul sau omiterea acordării accesului egal la aceste cursuri sau avantaje, 

- maniera de organizare a cursurilor şi modalitatea de acordare a avantajelor.

 

Hărţuirea 

Legea stipulează că se produce o discriminare în cazul în care un angajat este supus unei hărţuiri sau hărţuiri sexuale la locul de muncă de către o persoană care poate fi:

- angajată în acelaşi loc, fără a fi necesar să aibă acelaşi angajator cu persoana hărţuită;

- angajatorul victimei sau

- un client sau oricare altă persoană aflată în relaţii de afaceri cu angajatorul, dacă circumstanţele acestei hărţuiri puteau fi prevenite de către angajator.

Legea mai conţine prevederi specifice referitoare la egalitatea între bărbaţi şi femei, înfiinţarea şi atribuţiile Autorităţii pentru egalitate, precum şi procedurile referitoare la investigarea şi cercetarea cazurilor de discriminare.

 

 

 

ITALIA

 

În Buletinul editat de Comisia Europeană cu privire la aspectele juridice referitoare la egalitatea de tratament între bărbaţi şi femei, se precizează următoarele:

1. În domeniul egalităţii de plată şi interzicerii discriminărilor

În ceea ce priveşte egalitatea de plată, cadrul legislativ din Italia este următorul:

Art. 36 din Constituţia Italiei prevede un principiu general, în conformitate cu care “angajaţii vor fi îndreptăţiţi să primească remuneraţie proporţional cu cantitatea şi calitatea muncii depuse, dar, în orice caz, o remuneraţie care să fie suficientă pentru a le permite lor şi familiilor lor să ducă o viaţă liberă şi decentă”. Ca o consecinţă, angajaţii pot prezenta plângeri în legătură cu discriminări privind plata, instanţele utilizând, ca referinţă, plata standard stabilită prin contractul colectiv de muncă.

Art. 37 (1) din Constituţie stipulează că “angajatele trebuie să aibă aceleaşi drepturi şi, la muncă egală, să beneficieze de aceeaşi retribuţie ca şi angajaţii-bărbaţi”. 

Pentru a respecta Directiva EC 117/1975, principiul constituţional care se referă la plata egală pentru muncă egală (art. 37) a fost reformulat în art. 2 al Legii nr. 903/1977, care stipulează că: “Angajatele trebuie să beneficieze de aceeaşi remuneraţie ca şi angajaţii, acolo unde sarcinile de serviciu îndeplinite sunt egale sau de valori egale”. Sistemele de ierarhizare profesională aplicate în scopul stabilirii remuneraţiei vor trebui să aibă în vedere criterii comune pentru bărbaţi şi femei.

Legea nr. 903/1977 nu defineşte conceptul de egalitate de plată. Prin art. 2 al legii, conceptul de egalitate de plată este prezentat în sens larg, ca incluzând orice beneficiu economic, fie direct, fie indirect, pe baza relaţiilor de angajare. Legislaţia de bază privind transpunerea în practică a egalităţii de plată se referă numai la “angajaţi”. 

Din anul 1977 nu a intrat în vigoare nici o altă lege privind egalitatea de plată. Legea nr. 125/1991 privind acţiunile pozitive nu a introdus în mod expres vreo prevedere legată de egalitatea de plată, nici în urma amendamentului adus prin Decretul nr. 196/2000. Cu toate acestea, definirea largă a discriminării directe şi indirecte din Legea nr. 125/1991 poate fi de un real folos în clarificarea acestor aspecte.

2. În domeniul procedurii referitoare la conflictele de muncă

Nu există cerinţe legate de vârstă sau de vechimea minimă în muncă, care să fie condiţii pentru începerea unei acţiuni juridice în caz de conflict de muncă. Angajatul în cauză trebuie să acţioneze direct, în nume propriu. Acesta poate fi asistat de un consilier pe probleme de egalitate (naţional, regional sau provincial, în conformitate cu competenţa sa teritorială). 

Pentru toate tipurile de discriminare pe bază de diferenţă de sex, consilierii pe probleme de egalitate sunt competenţi să declanşeze procedura în cazuri de discriminare colectivă, chiar şi acolo unde angajaţii supuşi discriminării nu pot fi identificaţi imediat sau direct. 

Legea nr. 125/1991 se referă la forţa probatorie. Este vorba de faptul că acolo unde angajatul dovedeşte existenţa unei diferenţe de plată (prin comparaţie cu cea a unui alt angajat care desfăşoară aceeaşi muncă sau munci de valori egale), este de datoria angajatorului să dovedească că această diferenţă este datorată exclusiv altui factor decât cel legat de diferenţa de sex. 

Sancţiunea de bază pentru toate tipurile de discriminări constă în înlăturarea actului discriminator. Aceasta elimină efectele juridice ale actului de încălcare a prevederilor legale, dar nu produce în schimb efecte pozitive (cum ar fi, introducerea condiţiilor egale). Dacă actul discriminator constă în acordarea unui avantaj (numire, promovare, beneficii economice etc.) către un angajat de un anumit sex, de acest avantaj nebeneficiind şi alt angajat de sex opus, angajatul discriminat nu poate decât să acţioneze pentru înlăturarea discriminării, nu şi pentru obţinerea aceluiaşi tip de avantaj.

În anii ’80, Curtea de Casaţie a încercat să depăşească această limitare, prevăzând că actul discriminator este incriminabil numai în măsura în care exclude femeile sau bărbaţii de la un anumit beneficiu şi, în consecinţă, acel beneficiu trebuie să se extindă şi la angajatul discriminat.

Prin Hotărârea judecătorească nr. 9877/2002, Curtea de Casaţie a hotărât că încălcarea interdicţiei de discriminare referitoare la accesul la locul de muncă şi referitoare la condiţiile de muncă îl pune pe angajator într-o situaţie de conflict de muncă. Aceasta înseamnă că, în plus faţă de posibilele conflicte de muncă extra-contractuale, angajatul îl poate face pe angajator responsabil pe baza contractului de muncă şi poate solicita daune din acest motiv. De exemplu, în cazul unei discriminări pe bază de diferenţă de sex, unde angajaţii bărbaţi sunt plătiţi mai mult decât colegele lor care desfăşoară aceeaşi muncă, fără să existe o justificare obiectivă, cel care face plângerea poate obţine diferenţa de remuneraţie şi nu numai anularea actului discriminator.

3. În domeniul impactului real al reglementărilor privind egalitatea de plată

Din punct de vedere formal, reglementările sunt respectate (în privinţa contractelor colective, începând de la jumătatea anilor ’70), dar diferenţele între plata bărbaţilor şi cea a femeilor sunt de circa 9% (oricum, sub nivelul mediu din UE care, în 2003, a fost de circa 16%). În realitate, deşi există această diferenţă, multe femei lucrează cu timp parţial de muncă şi în activităţi mai slab remunerate. Nu s-au înregistrat modificări importante în nivelul foarte redus al conflictelor care au ajuns în instanţă în ultimii ani. 

4. În domeniul egalităţii şi securităţii sociale

În domeniul securităţii sociale, impactul directivelor EC privind egalitatea nu a avut o reală semnificaţie, nici direct, nici indirect. Reglementări generale privind egalitatea (prevăzute prin Legea nr. 903/1977 care implementează Directiva 117/1975) pot fi, în principiu, aplicate oricărei posibile discriminări şi în domeniul securităţii sociale.

În sistemul securităţii sociale din Italia, vârsta de pensionare este neschimbată pentru bărbaţi şi pentru femei în toate sectoarele la care se referă fondurile ocupaţionale de pensii, care până acum nu au adoptat sisteme diferite de calcul.

Vârsta de pensionare este, în general, de 65 ani pentru bărbaţi şi 60 ani pentru femei, atât în cazul angajaţilor din sistemul public, cât şi din cel privat, dar este prevăzută ca o opţiune din partea femeilor şi nu ca o limitare a securităţii privind locul de muncă. Într-adevăr, femeile se pot pensiona mai devreme sau lucra în continuare, până la vârsta de pensionare prevăzută pentru bărbaţi.

Promovarea egalităţii de şanse, în special aceea între bărbaţi şi femei, reprezintă un obiectiv principal al Comisiei Europene, fiind prevăzută în Legea nr. 1/2003 – care modifică art. 51 din Constituţia Italiei – ca un principiu fundamental al democraţiei. Prin modificările art. 117.7 şi art. 51 din Constituţie a fost introdus, la nivel naţional şi regional, principiul egalităţii de şanse.

Cu toată legislaţia comunitară şi ansamblul normelor naţionale care garantează formal drepturi egale în domeniul accesului la muncă şi al condiţiilor acesteia, al formării profesionale şi protecţiei sociale, egalitatea efectivă este încă un obiectiv care trebuie atins, iar reprezentarea feminină în anumite domenii este încă foarte slabă şi inegală.

Principiul de egalitate între sexe este prevăzut în Constituţie la art. 3 şi 37, bărbaţii şi femeile, în special în domeniul muncii, având drept la tratament egal. Pentru întărirea acestui principiu, au fost elaborate legi cu privire la tutelarea mamelor aflate în câmpul muncii (Legea nr. 1204/1971) şi cu privire la paritate (Legea nr. 903/1977). Cu toate acestea, din cauza faptului că paritatea de jure nu corespunde întotdeauna situaţiei de facto, au fost înfiinţate organisme instituţionale şi comisii (Comisii pentru paritate şi consilieri pentru probleme de paritate), având ca sarcină să verifice şi să controleze aplicarea politicii privind promovarea egalităţii şanselor şi s-au lansat programe pentru realizarea acestei parităţi în domeniul muncii (Legea nr. 125/1991).

În prezent, există şi o serie de legi regionale care au menirea de a concretiza iniţiativele destinate femeilor care lucrează, precum şi de a concretiza directivele UE privind promovarea la locul de muncă a egalităţii persoanelor.

În Italia, în privinţa legislaţiei de bază referitoare la egalitatea de şanse, pot fi menţionate: 

· Legea nr. 1204/1971 – “Tutela pentru mamele care lucrează”;

· Legea nr. 903/1977 – “Egalitatea de tratament între femei şi bărbaţi în domeniul muncii”.

Legea nr. 903/1977 re referă la interzicerea oricărei forme de discriminare bazată pe diferenţa de sex, în ceea ce priveşte accesul pe piaţa muncii, indiferent de modalitatea de angajare şi de sectorul sau ramura de activitate implicate, la toate nivelurile ierarhiei profesionale.

O asemenea discriminare este interzisă şi dacă se exercită prin intermediul referirilor la starea civilă, situaţia familială sau perioada în care femeia este însărcinată. 

Lucrătoarea are dreptul la aceeaşi retribuţie cu cea a bărbatului, atunci când prestaţiile solicitate sunt egale sau de valori egale. În plus, este interzisă orice discriminare între femei şi bărbaţi în ceea ce priveşte atribuirea calificativelor şi promovarea în muncă. 

· Legea regională nr. 14/1987 – “Înfiinţarea Comisiei regionale pentru promovarea condiţiilor referitoare la egalitatea de şanse între bărbaţi şi femei, cu modificările şi completările ulterioare”.

Alte legi regionale referitoare la egalitatea de şanse între femei şi bărbaţi.

· Legea nr. 117/1989 – “Norme de reglementare cu privire la raportul de muncă cu timp parţial de lucru”;

· Legea nr. 127/1989 – “Instituirea raportului de muncă pe perioadă determinată, în cadrul funcţiei publice”;

· Legea nr. 164/1990 – “Norme privind alcătuirea şi îndatoririle Comisiei la care face referire pct. 2 al art. 21 din Legea nr. 400/1988”.

Prin această lege este înfiinţată Comisia naţională pentru paritate şi oportunităţi egale între femei şi bărbaţi, de pe lângă Preşedinţia Consiliului de Miniştri.

· Legea nr. 125/1991 – “Acţiuni pozitive în vederea realizării egalităţii între bărbaţi şi femei în domeniul muncii”. 

Această lege a fost elaborată având drept obiectiv înlesnirea ocupării locurilor de muncă de către femei şi transpunerea efectivă în practică a egalităţii între bărbaţi şi femei în domeniul muncii, promovând iniţiative privind eliminarea inegalităţilor în pregătirea şcolară şi formarea profesională, înlăturarea inegalităţilor referitoare la accesul la muncă, inclusiv cel autonom sau din domeniul antreprenorial, la promovarea în muncă, în special în sectoare cu o tehnologie avansată, favorizând echilibrul între responsabilităţile familiale şi cele profesionale.

În vederea proiectării şi transpunerii în practică a acestor iniţiative, au fost înfiinţate Comitetul naţional pentru oportunităţi egale, consilierii în probleme de paritate, Centrele pentru paritate şi egalitate de şanse de la nivel naţional şi local, organizaţiile sindicale, Centrele de formare profesională.

În textul legii se face referire la finanţările prevăzute pentru adoptarea diverselor proiecte de acţiune pozitivă. Legea prevede ca în cazul concursurilor publice şi a formelor de selecţie practicate de întreprinderi publice sau private, completarea cererilor de angajare să prevadă cuvintele: “aparţinând unui sex sau celuilalt”. În aceeaşi lege este indicată, în linii mari, procedura de urmat în cazul constatării unei discriminări. 

În plus, este înfiinţat Comitetul naţional pentru transpunerea în practică a principiilor privind egalitatea de tratament şi de şanse între lucrătorii femei şi bărbaţi, în scopul fie de a informa şi sensibiliza, fie de a controla şi verifica realizarea proiectelor de acţiune pozitivă. Sunt prevăzuţi consilieri pentru probleme de paritate şi la nivel provincial şi regional, precum şi funcţionari publici cu obligaţia de a sesiza toate încălcările legii care sunt aduse la cunoştinţa autorităţii judecătoreşti.

Comitetul naţional pentru probleme de paritate şi egalitate a şanselor a lansat Programul pentru anul 2002 (publicat în Monitorul Oficial nr. 141 din 18 iunie 2002), privind promovarea prezenţei feminine în posturi de conducere, fie în sfera publică, fie privată.

Pentru atingerea acestui obiectiv sunt considerate ca fiind necesare următoarele acţiuni:

· modificarea organizării muncii, pentru a pune în valoare competenţele feminine şi a concilia timpii alocaţi vieţii familiale, respectiv lucrative;

· întărirea spiritului antreprenorial feminin, prin intermediul unor studii de fezabilitate în privinţa noilor produse, a serviciilor şi pieţelor de desfacere, promovând acţiuni de sprijin şi însoţire a activităţii în rolul de antreprenor;

· o formare profesională înalt specializată;

· finanţarea proiectelor integrate (cu o durată de maxim 24 de luni), la care să participe cel puţin trei persoane; înfiinţarea unei asociaţii specializate pe probleme legislative legate de diferenţele de sex şi a unei organizaţii sindicale.

· Legea nr. 215/1992 – “Acţiuni pozitive cu privire la antreprenoriatul feminin”;

· Decret-Lege nr. 29/1993, cu modificările ulterioare – “Raţionalizarea organizării administraţiilor publice şi revizuirea în domeniul funcţiei publice, în conformitate cu art. 2 din Legea nr. 421/1992”;

· Circulara nr. 12/1993, emisă de Consiliul de Miniştri – “Gestionarea resurselor umane şi egalitatea de şanse. Recomandări aplicative privind directiva CE.D.lgs nr. 29/1993;

· Legea nr. 662/1996 – “Timpul de lucru parţial şi incompatibilităţile în domeniu”;

· Decret-Lege nr. 645/1996 – “Observaţii cu privire la Directiva CEE nr. 85/1992 cu privire la îmbunătăţirea securităţii şi a sănătăţii la locul de muncă, a lucrătoarelor însărcinate sau aflate în perioada de alăptare”; 

· Circulara nr. 3/1997, emisă de Preşedinţia Consiliului de Miniştri, cu privire la timpul de lucru parţial.

· Directiva Preşedintelui Consiliului de Miniştri din 27 martie 1997 – “Acţiuni menite să promoveze atribuirea de competenţe şi responsabilităţi femeilor, să recunoască şi să garanteze libertatea de alegere şi recunoaşterea socială a femeilor”.

· Art. 9 din Legea nr. 53/2000, prin care se prevede constituirea unor fonduri provenind de la Fondul pentru ocuparea forţei de muncă din întreprinderi care folosesc acorduri contractuale prin care se prevăd acţiuni pozitive în vederea flexibilităţii programului de muncă, cu scopul de a favoriza concilierea între viaţa familială şi viaţa lucrativă.

· Decret-Lege nr. 196/2000 – “Activitatea consilierilor pe probleme de paritate şi dispoziţii privind acţiunile pozitive, în conformitate cu art. 47 pct. 1 din Legea nr. 144/1999”.

· Decretul nr. 278/2000 – Reglementări privind dispoziţiile de punere în practică ale art. 4 din Legea nr. 53/2000 privind concediile acordate în cazuri speciale.

· Decret-Lege nr. 115/2003 – “Modificări şi completări ale Decretului nr. 151/2001”, ale cărui prevederi se referă la tutela şi sprijinul acordat în perioada de maternitate, respectiv paternitate, în conformitate cu art. 15 din Legea nr. 53/2000.

· Codul penal din 2004;

· Codul civil din 2004.

În Italia, au fost înfiinţate şi funcţionează structuri şi organisme care urmăresc promovarea egalităţii de şanse între femei şi bărbaţi. 

Dintre acestea, pot fi menţionate:

· Comitetul naţional pentru probleme de paritate şi egalitate de şanse în muncă, de pe lângă Ministerul muncii şi politicilor sociale;

· Comisia naţională pentru probleme de paritate şi pentru promovarea egalităţii de şanse între femei şi bărbaţi, de pe lângă Preşedinţia Consiliului de Miniştri;

· Departamentul pentru promovarea egalităţii de şanse de pe lângă Preşedinţia Consiliului de Miniştri.

Totodată, au fost înfiinţate Comisii regionale pe probleme de egalitate de şanse.

 

 

LITUANIA

 

Legea privind oportunităţile egale VIII-947/1998

Scopul legii este acela de a asigura implementarea drepturilor privind egalitatea de şanse, drepturi garantate de Constituţia Lituaniei.

Capitolul I al legii, defineşte noţiunile de oportunităţi egale, încălcarea dreptului la egalitate între bărbaţi şi femei, discriminarea directă şi indirectă, hărţuirea sexuală. 

Articolul 3 al legii (capitolul II) stipulează îndatoririle guvernului şi instituţiilor administrative în implementarea dreptului la egalitate între bărbaţi şi femei.

Potrivit competenţelor, instituţiile statului trebuie:

- să se asigure că toate legile garantează principiul egalităţii dintre bărbaţi şi femei;

- să implementeze programele care să asigure oportunităţi egale;

- să asigure asistenţă în desfăşurarea programelor iniţiate de organizaţiile neguvernamentale, societăţile şi fundaţiile caritabile sau instituţiile publice.

Instituţiile de învăţământ şi cu profil ştiinţific trebuie să asigure condiţii egale pentru femei şi bărbaţi în ceea ce priveşte:

- admiterea în instituţiile educaţionale vocaţionale, colegii, instituţii de învăţământ superior şi la cursuri de calificare;

· oferirea de burse de studii pentru studenţi;

· selecţia curriculară;

· evaluarea cunoştinţelor.

De asemenea, aceste instituţii trebuie să se asigure ca aria curriculară şi conţinutul programei de învăţământ nu produc efecte discriminatorii între bărbaţi şi femei.

Obligaţiile angajatorului:

Implementarea drepturilor egale la locul de muncă trebuie să includă:

- criterii echitabile de selecţie;

- condiţii de lucru egale, oportunităţi de calificare şi beneficii egale pentru femei şi bărbaţi;

- criterii egale de evaluare a activităţilor;

- plata egală pentru muncă egală sau de valoare egală;

- prevenirea şi combaterea hărţuirii sexuale a angajaţilor;

- măsuri pentru prevenirea hărţuirii, persecutării angajaţilor care au depus o plângere care are ca subiect discriminarea de orice natură.

Implementarea oportunităţilor egale în domeniul protecţiei consumatorilor:

- plata egală pentru servicii identice;

- eliminarea tuturor metodelor de umilire, restricţionare a drepturilor, acordarea de privilegii sau impunerea unei atitudini de superioritate a unui sex faţă de celălalt, în condiţiile de prezentare a produselor şi serviciilor sau în timpul în care este difuzată reclama la aceste produse.

Capitolul III prezintă categoriile de încălcări ale dreptului la egalitate între bărbaţi şi femei.

Acte discriminatorii ale angajatorului: 

- oferă unui angajat de un anumit sex condiţii mai puţin favorabile de muncă şi plată;

- aplică sancţiuni disciplinare discriminatorii, modifică condiţiile de muncă, transferă un angajat într-un alt loc de muncă sau îi desface contractul de muncă;

- persecută (hărţuieşte) un angajat care a depus o plângere pe motiv de discriminare.

În cazul instituţiilor de învăţământ şi cu profil ştiinţific:

- cerinţe diferite pentru femei şi bărbaţi în situaţia admiterii în şcoală sau la programele de studii, pentru aplicarea ariei curriculare sau verificarea cunoştinţelor; 

- oferă oportunităţi diferite pentru persoanele care doresc să urmeze o arie specială de studii.

În cazul persoanelor care activează în domeniul serviciilor:

- discriminări pe bază de sex - plăţi diferite pentru vânzarea produselor identice sau pentru efectuarea de servicii similare.

Capitolul IV prezintă măsurile necesare pentru monitorizarea şi supervizarea implementării legii.

Astfel, implementarea acestei legi este supervizată de Ombudsman-ul pentru oportunităţi egale.

Instituţia Ombudsman-ului este garantată de Constituţia Lituaniei. Activitatea sa va fi imparţială, obiectivă şi nepărtinitoare.

Ombudsman-ul pentru oportunităţi egale cercetează plângerile referitoare la discriminarea directă şi indirectă, precum şi pe cele referitoare la acţiunile de hărţuire sexuală. Această funcţie poate fi ocupată de o persoană cu o înaltă integritate morală, absolventă a Facultăţii de Drept, cu o vechime de cel puţin 5 ani în instituţiile administraţiei publice centrale. Ombudsman-ul este numit pe o perioadă de 4 ani şi poate fi revocat din funcţie de Parlamentul Lituaniei la propunerea preşedintelui Parlamentului. Mandatul poate fi încheiat la cerere, la expirarea sa sau în situaţia incapacităţii exercitării funcţiei pentru o perioadă de 120 de zile consecutive. Este incompatibil cu alte funcţii din administraţie, din sectorul economic sau din alte instituţii private. Activitatea Ombudsman-ului este finanţată de la bugetul de stat.

Acceptarea şi cercetarea plângerilor

Plângerile persoanelor fizice trebuie să se facă în scris. Procedura de înregistrare şi acceptare a plângerilor este reglementată prin Regulamentul Ombudsman-ului pentru oportunităţi egale. Dacă plângerea este verbală şi se referă la încălcarea drepturilor în mass-media sau alte surse de informare, Ombudsman-ul se poate autosesiza. Art 19 reglementează forma tipizată a unei plângeri adresate Ombudsman-ului. Aceasta se înaintează în termen de 3 luni de la data comiterii discriminării. 

Refuzul de a cerceta plângerea se motivează în scris, în termen de 15 zile, în următoarele situaţii:

- plângerea nu conţine date relevante pentru cercetarea cazului;

- plângerea este adresată după trecerea perioadei de 3 luni de la data comiterii faptei; 

- plângerea a fost înaintată deja unui tribunal sau este de competenţa acestuia. 

Perioada maximă de soluţionare a unei plângeri este de 2 luni. 

Pe parcursul cercetărilor, Ombudsman-ul trebuie să constate:

- prezenţa sau absenţa actelor doveditoare la care se referă plângerea;

- circumstanţele comiterii acestor acte; 

- legile încălcate de faptele comise;

- persoana care a comis actele.

Rezultatul cercetărilor va fi înaintat persoanei care a înaintat plângerea, instituţiei împotriva căreia a fost făcută plângerea şi persoanei cercetate. 

Decizia Ombudsman-ului trebuie să conţină prevederi care să conducă la stoparea acţiunilor discriminatorii şi sancţiuni administrative împotriva persoanelor care au comis actele. La cererea Ombudsman-ului, instituţiile guvernamentale sau din administraţia locală, organizaţiile, întreprinderile, corporaţiile, trebuie să prezinte toate informaţiile solicitate, necesare cercetării. Obstrucţionarea activităţii Ombudsman-ului se pedepseşte, conform legii.

Ombudsman-ul trebuie să prezinte un raport annual, pe care îl înaintează Parlamentului şi care are un caracter public.

 

 

LUXEMBURG

 

Constituţia luxemburgheză nu face nici o referire la principiul nediscriminării bazat pe sex sau la principiul egalităţii de remunerare.

Legislaţia de bază în materie de egalitate de remunerare a fost asigurată de Regulamentul Marelui Ducat din 10 iulie 1974 privind egalitatea de remunerare dintre bărbaţi şi femei, regulament ce a anticipat prevederile Directivei 75/117/CEE. 

Conform regulamentului, trebuie să se asigure, pentru aceeaşi muncă sau pentru o muncă cu o valoare egală, eliminarea oricărei discriminări pe motive de sex, cu privire la toate elementele şi condiţiile de remunerare.

Principiul egalităţii de remunerare a fost reafirmat pentru a doua oară prin modificarea, din 2003, a Legii din 22 iunie 1963, care a fixat sistemul de tratament al funcţionarilor de stat.

Prin Regulamentul din 10 iulie 1974 s-a desemnat inspectorul muncii însărcinat cu asigurarea controlului respectării egalităţii de remunerare dintre bărbaţi şi femei în întreprinderile private, iar prin Legea din 7 iulie 1998 se prevedea formarea de personal şi înfiinţarea unor comitete mixte în întreprinderi, însărcinate cu asigurarea respectării drepturilor în materie de egalitate dintre bărbaţi şi femei şi a principiului egalităţii de remunerare, în întreprinderea de care aparţin.

Legea din 8 decembrie 1981 privind egalitatea de tratament dintre bărbaţi şi femei în ceea ce priveşte accesul la încadrare în muncă, formare şi promovare profesională precum şi asigurarea condiţiilor de muncă

Scopul legii l-a reprezentat aplicarea principiului egalităţii de tratament între bărbaţi şi femei în ceea ce priveşte accesul la încadrarea în muncă, inclusiv la promovarea şi la formarea profesională, precum şi în ceea ce priveşte condiţiile de muncă. 

În sensul acestei legi, principiul egalităţii de tratament presupune absenţa oricărei discriminări bazate pe sex, în mod direct sau indirect, cu privire în special la starea civilă sau familială.

Aplicarea principiului egalităţii de tratament presupune că nu va exista nici un fel de discriminare pe motive de sex, în privinţa condiţiilor, inclusiv a criteriilor de selecţie, pentru accesul la toate locurile sau posturile de muncă, indiferent de sectorul sau ramura de activitate, şi la toate nivelurile ierarhice profesionale.

Aplicarea principiului egalităţii de tratament în privinţa accesului la toate tipurile şi la toate nivelurile de orientare profesională, formare profesională, perfecţionare şi recalificare trebuie să asigure tuturor persoanelor respectarea dispoziţiilor reglementare, administrative şi statutare, menţionate în convenţiile colective şi în contractele colective de muncă, precum şi respectarea reglementărilor de ordine interioară a întreprinderilor. 

Aplicarea principiului egalităţii de tratament în vederea asigurării respectării condiţiilor de muncă propice, inclusiv a condiţiilor care reglementează concedierile, implică faptul că persoanelor de sex masculin şi feminin trebuie să li se garanteze aceleaşi condiţii. 

Legea din 1 martie 1999 privind concediul pentru îngrijirea copilului, recunoaşte ambilor părinţi acest drept, fie în urma naşterii, fie în urma adopţiei, până la împlinirea vârstei de 5 ani a copilului.

Concediul (cu o durată de 6 luni dacă a fost întrerupt complet serviciul sau de 12 luni atunci când nu se lucrează o normă întreagă, în cazul unui copil; sau de 8 luni dacă a fost întrerupt complet serviciul ori de 16 luni când nu se lucrează o normă întreagă, în cazul a doi copii, cu posibilitatea de prelungire cu 2 luni, respectiv 4 luni pentru mai mulţi copii) nu poate fi fracţionat şi este acordat la cerere, angajatorul fiind, în principiu, obligat să-l acorde.

Pe tot parcursul concediului de îngrijire a copilului, părintele are dreptul la o indemnizaţie lunară, care este scutită de impozit şi de cotizaţii la asigurările sociale, cu excepţia asigurărilor de sănătate şi a asigurărilor pentru clădiri.

Legea din 26 mai 2000 privind hărţuirea sexuală la locul de muncă

Hărţuirea sexuală este definită, în articolul 2 al legii, ca orice formă de comportament cu conotaţii sexuale sau orice formă de comportament în legătură cu sexul, despre care cel care se face vinovat ştie că afectează demnitatea persoanei cu care lucrează. Hărţuirea sexuală există dacă sunt îndeplinite trei condiţii:

· comportamentul este intempestiv, abuziv şi jignitor pentru persoana care este obiectul acestui abuz;

· faptul că o persoană, refuzând sau acceptând un astfel de comportament din partea unui angajator, a unui coleg de serviciu, client sau a unui furnizor, justifică explicit sau implicit o decizie care influenţează drepturile respectivei persoane în materie de formare profesională, ocuparea unui loc de muncă, menţinerea acestuia, de promovare, salariu sau orice alte decizii care privesc locul de muncă;

· orice fel de comportament care poate crea un climat de intimidare, ostilitate sau umilinţă faţă de persoana care face obiectul unei astfel de comportament.

Hărţuirea sexuală poate fi verbală, vizuală sau fizică. Elementul intenţional al comportamentului este prezumat.

Conform legii, angajatorul şi angajaţii, clienţii şi furnizorii întreprinderii trebuie să se abţină de la orice fel de hărţuire sexuală la locul de muncă. Angajatorul este obligat să vegheze ca aceste comportamente de hărţuire sexuală să-i fie aduse la cunoştinţă imediat şi este obligat a lua toate măsurile pentru a asigura protecţia demnităţii tuturor persoanelor la locul de muncă. În nici un caz măsurile destinate a pune capăt hărţuirii sexuale nu pot fi luate în detrimentul victimei.

Angajaţii trebuie şi ei să sprijine victimele acestui comportament anormal, informând persoanele în drept atunci când au cunoştinţă de asemenea fapte. 

Legea din 28 iunie 2001 privind obligativitatea furnizării de dovezi în cauzele de discriminare pe bază de sex 

Legea reglementează punerea în aplicare a principiului egalităţii de tratament, pentru a permite tuturor persoanelor care se consideră nedreptăţite, prin neaplicarea principiului, să îşi urmărească drepturile pe cale judecătorească, după ce au recurs, eventual, la alte autorităţi competente.

Conform legii, prin principiul egalităţii de tratament se înţelege absenţa tuturor discriminărilor bazate pe sex, fie directe, fie indirecte. Discriminarea indirectă există atunci când o dispoziţie, o normă sau o practică aparent neutră afectează într-o proporţie semnificativ mai ridicată persoanele de un anumit sex, cu excepţia situaţiilor în care dispoziţia, norma sau practica respectivă este necesară şi justificată prin factori obiectivi care nu au legătură cu sexul.

Legea se aplică tuturor litigiilor din cadrul unei proceduri civile sau administrative, din sectorul public sau privat, care au ca obiect accesul la muncă, remuneraţia, posibilitatea de promovare şi de formare profesională, accesul la o profesie independentă, referitoare la condiţiile de muncă ca şi la sistemul de securitate socială specific fiecărei profesii. Sarcina probei revine pârâtului, care trebuie să facă dovada că principiul egalităţii de tratament nu a fost încălcat. 

Prin Legea din 8 iunie 1999 privind regimul complementar de pensie, s-a integrat principiul egalităţii de tratament între bărbaţi şi femei în sistemele profesionale de securitate socială, pentru a satisface exigenţele Directivei 86/378/CE şi Jurisprudenţa Curţii Europene de Justiţie. 

Articolul 16 din această lege precizează că toate dispoziţiile de încălcare a principiului egalităţii de tratament dintre bărbaţi şi femei, de natură a cauza o discriminare fondată pe sex, fie direct, fie indirect, în special cu privire la nivelul de cotizaţie, condiţiile de plată şi creşterea pensiilor, sunt considerate nule.

Directiva 79/7/CEE a fost transpusă în legislaţia naţională prin Legea din 15 decembrie 1986, care prevede suprimarea tuturor dispoziţiilor de încălcare a principiului de egalitate dintre bărbaţi şi femei în sistemele legale de securitate socială. 

Prin Reglementarea Marelui Ducat din 10 iulie 2000 de modificare a Reglementării Marelui Ducat din 31 martie 1996 s-a stabilit înfiinţarea unui Comitet interministerial de egalitate între femei şi bărbaţi.

MAREA BRITANIE

 

Sediul materiei se află în două legi care conţin prevederi referitoare la discriminarea pe motiv de apartenenţă la un anumit sex: Legea privind combaterea discriminării sexuale, din 1975 şi Legea egalităţii de plată, din 1970. 

Legea privind combaterea discriminării sexuale (1975) se aplică prin prevederile sale atât bărbaţilor, cât şi femeilor şi interzice discriminarea dintre aceştia în domeniul pieţei muncii, pregătirii profesionale, educaţiei, precum şi în sectorul bunurilor şi serviciilor. Este interzisă, de asemenea, discriminarea pe baza stării civile sau orientării sexuale.

Discriminarea directă este aceea care se aplică unei persoane prin tratamentul mai puţin favorabil la care este supusă, faţă de o altă persoană, din motive de apartenenţă la un anumit sex (definiţia este în conformitate cu prevederile Directivei 97/80/EC, din octombrie 2001).

Legea privind combaterea discriminării sexuale (1975), cu amendamentele din iunie 2004 

Legea cuprinde VIII părţi, astfel:

Partea I: Tipurile de discriminare care intră sub incidenţa legii 

Discriminarea directă şi indirectă împotriva femeilor

O persoană discriminează o femeie dacă:

- pe motiv de sex, tratează mai puţin favorabil o femeie, decât un bărbat sau

- îi aplică aceleaşi cerinţe sau condiţii pe care le aplică sau le poate aplica şi unui bărbat, dar:




- procentul de femei care poate îndeplini aceste cerinţe sau condiţii este considerabil mai mic decât procentul bărbaţilor care le poate îndeplini;




- persoana care face discriminarea nu poate justifica legitim că aceste cerinţe se adresează unui anumit sex;




- sunt în detrimentul lor, pentru că nu le pot îndeplini.

- îi aplică prevederi, criterii sau le supune unor practici pe care le aplică şi bărbaţilor, dar acestea sunt în detrimentul unui procent de femei considerabil mai mare decât cel al bărbaţilor.

Prevederile de mai sus se aplică şi în cazul discriminării bărbaţilor. 

Legea stipulează, de asemenea, interzicerea discriminării pe baza orientării sexuale.

Discriminarea directă şi indirectă în domeniul muncii a unei persoane, după starea civilă

Legea defineşte discriminarea unei persoane după starea civilă ca fiind tratamentul mai puţin favorabil aplicat unei persoane căsătorite, faţă de o persoană de acelaşi sex, necăsătorită, sau aplicarea unor criterii, prevederi sau practici care sunt în detrimentul unei proporţii considerabil mai mare de persoane căsătorite faţă de cele necăsătorite de acelaşi sex, care nu se pot justifica legitim că au adresabilitate numai unei categorii (căsătorite sau necăsătorite) sau sunt în detrimentul persoanei căreia i se face discriminarea.

Prevederile se aplică atât bărbaţilor, cât şi femeilor. 

Partea a II-a: Discriminarea în domeniul muncii 

Legea face referire la discriminarea făcută de către angajator împotriva aplicanţilor şi angajaţilor:

Este împotriva legii ca un angajator să discrimineze o femeie în domeniul muncii, cu referire explicită la: 

- pregătirea necesară pentru angajare, condiţiile angajării, omisiunile deliberate sau refuzurile pe care un angajator le-ar putea face;

- accesul la oportunităţi pentru promovare, transfer sau pregătire, alte beneficii, facilităţi sau servicii;

- concedierea sau supunerea la orice alt tratament incorect.

Sunt exceptate de la prevederile de mai sus cazurile în care sexul persoanelor este determinant pentru calificarea ocupaţională. Legea menţionează explicit aceste cazuri: natura esenţială a muncii necesită o anumită psihologie, forţă fizică, prezervare a decenţei sau intimităţii (Partea a II-a, secţiunea 7(2)).

Legea cuprinde şi prevederi care se aplică persoanelor de cetăţenie străină care îşi desfăşoară activitatea pe teritoriul Marii Britanii (ex: angajaţii unor nave maritime sub pavilion străin sau aeronave).

De asemenea, este interzisă discriminarea în cadrul firmelor, în relaţie cu asociaţii (Partea a II-a, secţiunea 11), precum şi discriminarea în relaţie cu organizaţiile de muncă sau uniunile sindicale (Partea a II-a, secţiunea 12).

Legea interzice discriminarea între bărbaţi şi femei în privinţa acordării autorizaţiilor sau calificărilor (recunoaşterea, înregistrarea, aprobarea sau certificarea), care facilitează desfăşurarea unei profesii particulare.

De asemenea prevederile legii fac referire la interzicerea discriminării între femei şi bărbaţi în cazul pregătirii vocaţionale (Partea a II-a, secţiunea 14). 

Agenţiilor de plasare a forţei de muncă sau oricăror alte agenţii care au activitate în domeniul muncii le este interzisă discriminarea împotriva femeilor, care s-ar putea face prin oferirea selectivă de servicii, refuzul sau omiterea deliberată de servicii (secţiunea 15). 

Legea face referire şi la anumite cazuri speciale, cum ar fi: poliţia (secţiunea 17), funcţionarii angajaţi în penitenciare (secţiunea 18), preoţii şi alte persoane care lucrează în domeniul cultelor religioase (secţiunea 19).

Partea a III-a: Discriminarea în alte domenii 

Educaţia 

Legea interzice autorităţilor şi instituţiilor centrale şi locale, care au atribuţii în domeniul educaţiei, discriminarea pe criteriul apartenenţei la un anumit sex, excepţie făcând instituţiile care îşi desfăşoară activitatea doar cu elevi care aparţin unui singur sex. 

Bunuri, facilităţi şi servicii 

Prevederile secţiunii 29 a legii stipulează că este interzis unei persoane care are atribuţii în domeniul bunurilor, serviciilor sau facilităţilor să facă discriminări faţă de o persoană de sex feminin, prin exercitarea incompletă, selectivă sau prin refuzul de a exercita aceste atribuţii. Legea menţionează explicit exemple de facilităţi sau servicii la care se referă secţiunea anterioară (domeniul hotelier, bancar, educaţie, transporturi, activităţi de divertisment, asigurări etc). 

Legea face, de asmenea, menţiuni speciale de interzicere a discriminării în relaţiile: avocat - client; avocat - persoane interogate în cadrul procesului.

Partea a IV-a: Alte acte interzise prin lege 

În lege sunt specificate sub acest titlu practicile discriminatorii (secţiunea 37), avertismentele discriminatorii, care interzic publicarea unui avertisment de natură a indica intenţia de a discrimina o persoană (secţiunea 38), incitarea la discriminare (secţiunile 39-40).

Partea a V-a cuprinde excepţii generale de la Părţile II-IV ale legii. 

Partea a VI-a: Comisia pentru oportunităţi egale

Structură, îndatoriri 

Comisia este alcătuită din 8-15 persoane, numite de Secretarul de Stat. 

Acestea au următoarele sarcini:

· veghează la eliminarea discriminării;

· promovează oportunităţile egale în ceea ce priveşte munca şi perfecţionarea;

· asigură respectarea prevederilor Legii privind remuneraţia egală (1970) şi realizarea unor amendamente la lege, atunci când este cazul sau la solicitarea Secretarului de Stat.

Comisia are un preşedinte şi unul sau doi vicepreşedinţi. 

Comisia trebuie, de asemenea, să mai aibă în vedere:

· revizuirea reglementărilor existente care tratează discriminatoriu femeile şi bărbaţii;

· întocmirea de rapoarte anuale de activitate, în termenul stabilit de Secretarul de Stat;

În activitatea sa, Comisia pentru oportunităţi egale se va consulta cu Comisia pentru sănătate şi securitatea muncii.

Codul de practică al Comisiei pentru oportunităţi egale va avea în vedere:

· eliminarea discriminării în toate domeniile de muncă,;

· promovarea egalităţii de şanse între femei şi bărbaţi;

· promovarea egalităţii de şanse pentru persoanele care au suferit o discriminare pe criterii sexuale;

Codul de practică este discutat şi analizat împreună cu asociaţiile şi organizaţiile reprezentative ale angajaţilor, precum şi cu alte structuri agreate de Comisie. Principalele documente aprobate sunt Codul de practică privind discriminarea sexuală, oportunităţi egale - politici, proceduri şi practică (1985) şi Codul de practică privind remuneraţia egală (1970).

Comisia are competenţe privind efectuarea de investigaţii formale privind activitatea desfăşurată de propriii membri. Termenii de referinţă în desfăşurarea investigaţiei sunt stabiliţi de Comisie sau de Secretarul de Stat, la solicitarea Comisiei.

Pentru buna desfăşurare a investigaţiei, Comisia poate solicita informaţii oricărei persoane. La finalizarea investigaţiei, Comisia va întocmi un raport pe care îl va înainta Secretarului de Stat.

Informaţiile oferite Comisiei cu prilejul investigaţiei nu pot fi făcute publice, cu următoarele excepţii:

· la solicitarea unei instanţe;

· cu acceptul persoanei care a oferit informaţia;

· cu excepţia cazurilor în care Comisia publică raportul, dar fără a se da publicităţii numele celui care a oferit informaţia.

Partea a VII- a: Intrarea în vigoare

Tribunalele muncii sunt competente să rezolve orice plângere a unei persoane împotriva altei persoane care a comis o discriminare împotriva sa, iar această discriminare:

- se înscrie în prevederile din Partea a II-a a legii sau

- se încadrează în celelalte prevederi ale prezentei legi.

Potrivit legii, dacă pe perioada audierilor persoana discriminată aduce probe şi, ca urmare, tribunalul decide că persoana care a comis discriminarea: 

- a comis o acţiune împotriva reclamantului care încalcă prevederile Părţii a II-a a legii;

- în virtutea celorlalte prevederi ale legii (secţiunea 41-42), se consideră că a fost comisă o discriminare împotriva reclamantului, 

tribunalul poate emite o decizie împotriva persoanei ce a comis acest act, cu excepţia cazului în care această persoană dovedeşte că nu a comis discriminarea.

Dacă cererea este îndreptăţită, decizia tribunalului va cuprinde: 

- drepturile şi obligaţiile celui care a formulat plângerea şi a celui care a comis discriminarea, în raport cu actul la care se referă plângerea; 

- obligarea persoanei care a comis discriminarea să plătească compensaţii materiale care să acopere daunele produse; 

- stabilirea unui termen până la care persoana reclamată trebuie să demonstreze tribunalului că nu a mai comis alte acte de discriminare; 

- dacă în această perioadă, această persoană comite alte acte aflate sub incidenţa legii, tribunalul poate decide mărirea compensaţiei materiale acordate persoanei lezate.

Solicitarea de despăgubiri a unei persoane îndreptată împotriva altei persoane care a comis o discriminare aflată sub incidenţa legii poate fi subiect al unui proces civil (Scoţia).

Chiar dacă a fost produs un act de discriminare care se încadrează în prevederile legii, nu va fi luată nici o măsură de despăgubire, dacă persoana care a realizat acţiunea demonstrează că fapta nu a fost făcută cu intenţia de a produce o discriminare pe bază de sex.

Cheltuielile legate de acţiunile în justiţie pe teme de discriminare se fac cu aprobarea Ministerului de Interne, fiind supuse aprobării Lordului cancelar.

Notificarea de nediscriminare

Dacă pe perioada investigaţiei formale, Comisia a stabilit că o persoană a comis o faptă care încalcă legea, Comisia poate expedia o notificare, numită de nediscriminare, prin care îi solicită acesteia să nu mai comită asemenea fapte.

Dacă plângerea îndreptată împotriva unei persoane a condus la modificări ale capacităţilor de exercitare a profesiei, persoana acuzată trebuie să informeze în scris Comisia care sunt aceste modificări.

Apelul împotriva notificării de nediscriminare poate fi făcut în termen de 6 săptămâni de la primirea sa, în faţa unui tribunal al muncii, dacă sesizarea primară priveşte acte care se află în jurisdicţia sa şi, în faţa altor instanţe, dacă actele nu se află în jurisdicţia tribunalului muncii.

Cercetările unui astfel de caz nu se pot întinde pe o perioadă mai mare de 5 ani după trimiterea notificării de nediscriminare. 

Aceste notificări se înregistrează într-un registru al Comisiei.

Procedurile începute în cazul săvârşirii unor infracţiuni, potrivit legii, pot fi preluate de Comisie conform următoarelor prevederi:

- procedurile privesc o decizie luată în cazul unei contravenţii;

- decizia e dată de un tribunal al muncii şi se referă la prevederi din Partea a II-a;

- privesc alte cazuri judecate de alte instanţe.

Comisia poate prezenta o plângere către tribunalul muncii în jurisdicţia căruia s-a aflat cazul, iar dacă acesta consideră că plângerea este întemeiată, poate redeschide cazul pentru rejudecare, potrivit prevederilor legii, noua hotărâre devenind definitivă.

Ajutorarea persoanelor discriminate

Pentru situaţiile în care o persoană se consideră lezată în drepturile sale de o discriminare şi solicită o cercetare a cazului, Secretarul de Stat stabileşte:

- formele prin care persoana lezată poate interpela persoana care a comis o discriminare împotriva sa;

- formele prin care acesta din urmă poate răspunde întrebărilor.

Întrebările şi răspunsurile pot fi admise ca probe în instanţă.

Secretarul de Stat stabileşte perioada în care chestionarul de întrebări şi răspunsurile pot fi admise în instanţă.

Comisa poate oferi asistenţă, dacă situaţia implică chestiuni de principiu sau atunci când complexitatea cazului o impune. Prin asistenţă se înţelege consilierea persoanelor care solicită sprijin sau alte forme de ajutorare ce nu aduc atingere legii sau practicii judiciare. Cheltuielile de asistenţă sunt recuperate potrivit anumitor reglementări.

Tribunalele muncii nu iau în discuţie o plângere de această natură, dacă este depusă după scurgerea unei perioade de 3 luni de la săvârşirea acţiunii de discriminare. 

Legea privind remuneraţia egală (1970) 

amendată la 24 iunie 2004

Potrivit legii, contractele de muncă ale femeilor trebuie să conţină o clauză privind plata egală cu cea a unui bărbat angajat într-o funcţie similară. Clauza poate face o referire directă la acest lucru sau poate face trimitere la un contract colectiv de muncă.

Clauza de egalitate privind salariile trebuie să acţioneze:

a1) în situaţia în care contractul de muncă al unei femei conţine prevederi dezavantajoase pentru aceasta sau conţine prevederi care nu sunt similare celor din contractelor bărbaţilor;

a2) în situaţia în care contractul de muncă al unei femei nu conţine prevederi legate de beneficii similare celor din contractul unui bărbat;

b1) în situaţia în care o femeie este angajată într-o funcţie care este recunoscută ca echivalentă cu cea a unui bărbat;

c1) în situaţia în care o femeie este angajată într-o funcţie, fără a exista situaţiile prevăzute de paragrafele a1, a2, b1, care necesită capacităţi de decizie, efort şi competenţe similare funcţiei ocupate de un bărbat.

Clauza de egalitate nu operează în relaţia dintre contractul de muncă al unei femei şi al unui bărbat, dacă angajatorul demonstrează că diferenţele dintre contracte se datorează unui factor material şi nu reprezintă o discriminare.

Activitatea desfăşurată de o femeie va fi monitorizată de angajator doar dacă aceasta are un cadru similar cu cea a unui bărbat, iar diferenţele dintre produsul muncii lor nu au o relevanţă practică faţă de termenii şi condiţiile de angajare. De asemenea, dacă aceste diferenţe repetate pot conduce la o extindere a diferenţierilor, activitatea unei femei va fi monitorizată de angajator doar dacă se produce în raport cu o funcţie cu o competenţă similară ocupată de un bărbat, sau echivalentă cu aceasta.

Orice neînţelegere apărută în baza clauzei de egalitate va fi soluţionată de tribunalele muncii. 

În situaţia în care trebuie făcută dovada angajării într-o funcţie de natură similară cu cea a unui bărbat, solicitantul poate cere crearea unei comisii de experţi independenţi, care să constate acest fapt. Acesta poate solicita obţinerea de despăgubiri, dacă se face dovada unei discriminări între femeie şi bărbat. 

În cazul salariilor plătite de angajator în agricultură, Secretarul de Stat care are în subordine Comisia Centrală de Arbitraj, trebuie să prezinte amendamentele necesare pentru eliminarea discriminărilor dintre femei şi bărbaţi.

În cazul pensionarilor, clauza de egalitate operează conform prevederilor Legii pensiilor din 1995 (secţiunile 62-64).

În cazul femeilor angajate în serviciul militar, clauza de egalitate se aplică potrivit Reglementării 2162/1997 privind egalitatea salariilor angajaţilor serviciilor militare. Neînţelegerile care pot să apară în cazul contractelor de muncă în situaţiile de acest fel sunt soluţionate de tribunalele muncii. Prin servicii militare se înţelege structuri aparţinând forţelor navale, aeriane şi terestre ale Coroanei britanice. Tribunalele muncii soluţionează plângerile după încheierea procedurilor de instrumentare a cazurilor şi după obţinerea acceptului din partea Consiliului Apărării al Marii Britanii.

Prevederile acestei legi se aplică în Anglia, Ţara Galilor şi Scoţia, nefiind aplicabile în Irlanda de Nord.

 

 

 

 

OLANDA

 

Articolul 1 din Constituţia Olandei (1983) stipulează că toate persoanele trebuie tratate în mod egal, în circumstanţe egale. Discriminarea pe bază de apartenenţă la un anumit sex, opinie politică (…) sau alte motive nu este permisă.

Legea privind tratamentul egal (1994) stipulează că nici o persoană nu poate fi supusă unui tratament inegal pe motiv de apartenenţă la un anumit sex, religie, opinie politică, rasă, naţionalitate, orientare sexuală sau stare civilă. În mod special, legea interzice discriminarea directă sau indirectă în piaţa muncii, în exercitarea profesiilor liberale, în sectorul bunurilor şi serviciilor, în pregătirea educaţională sau profesională. Legea nu se aplică în cazul raporturilor din cadrul comunităţilor religioase sau al domeniilor private. 

Astfel, conform prevederilor legii, este interzisă discriminarea în ceea ce priveşte ocuparea forţei de muncă cu referire la:

· comunicarea publică şi procedurile de ocupare a unui loc de muncă;

· plasarea forţei de muncă;

· începutul şi sfârşitul unei relaţii de muncă;

· perfecţionarea înainte sau în timpul ocupării postului;

· termenii şi condiţiile angajării;

· promovarea;

· condiţiile de muncă;

· accesul la serviciile publice;

· exercitarea unei profesii;

· securitate socială sau avantaje sociale.

De asemenea, este interzisă discriminarea privind condiţiile accesului la profesiile liberale, oportunităţile în raport cu acestea sau în exercitarea acestora. Nu pot fi supuse discriminării persoanele care fac parte din sindicate sau uniuni profesionale, organizaţii profesionale, sau în raport cu beneficiile obţinute din această implicare. 

Comisia pentru tratament egal

Este înfiinţată prin Legea privind tratamentul egal. Are responsabilitatea de a monitoriza, investiga şi încadra încălcările drepturilor cu privire la această materie, în baza plângerilor formulate de:

- persoanele care consideră că au fost discriminate prin încălcări ale acestei legi sau ale Codului civil (secţiunea 646, Cartea 7 a Codului civil);

- o persoană fizică, juridică sau o autoritate cu atribuţii în acest domeniu, care doreşte să cunoască dacă este vinovată de încălcarea acestei legi sau ale Codului civil (secţiunea 646, Cartea 7 a Codului civil);

- un comitet de lucru, un comitet reprezentativ sau un alt organism similar care decide că într-o companie au avut loc discriminări conform prevederilor prezentei legi sau ale Codului civil;

- alte instituţii sau structuri cu atribuţii în materie. 

Comisia este formată din 9 membri permanenţi şi 9 membri supleanţi, numiţi pentru o perioadă de 6 ani de către ministrul Justiţiei. Este o instituţie independentă, formată din experţi, care verifică, la cerere, dacă hotărârile sau reglementările în materie luate în interiorul instituţiilor sunt conforme Legii privind tratamentul egal. Componenţa acesteia este cuprinsă în secţiunea 16 a Legii. Secţiunile 17 şi 18 din Lege stabilesc înfiinţarea pe lângă această comisie a unui birou, care să asiste Comisia în îndeplinirea sarcinilor prevăzute de lege. La propunerea Comisiei, Ministerul Justiţiei numeşte, promovează, suspendă şi destituie membrii Biroului.

Comisia întocmeşte rapoarte anuale de activitate. La fiecare cinci ani, un raport, care conţine informaţii referitoare la aplicarea Legii şi a prevederilor tangente acesteia, este trimis Ministerului de Interne. 

Comisia va informa în scris despre rezultatele investigaţiilor reclamantul şi persoana care se face vinovată de comiterea discriminării. Comisia poate face recomandări, dar nu poate sesiza autorităţile competente cu privire la cazurile individuale de discriminare. Constatările şi rezultatele investigaţiilor sunt încredinţate autorităţilor competente în rezolvarea cazurilor de discriminare. Astfel, Comisia poate sesiza autorităţile competente cu privire la existenţa unei prezumţii de (ne)vinovăţie privind încălcarea constantă a egalităţii de şanse. Comisia este un partener important de consultări cu Ministerul Muncii şi al Afacerilor Sociale. 

Legea pentru oportunităţi egale

Legea pentru oportunităţi egale, adoptată în 1980 şi amendată în 1989, 1994 şi 1998, stabileşte reguli detaliate pentru egalitatea de tratament între bărbaţi şi femei în domeniul pieţei muncii. Pe lângă remuneraţie egală, legea stipulează egalitatea de tratament privind accesul egal la angajare şi reglementări privind egalitatea în domeniul pensiilor.

Codul civil al Olandei 

Interzicerea discriminării între bărbaţii şi femeile angajate cu contract civil de muncă este stipulată de art 7:646 şi 7:648. 

Art 7:649 din Codul civil prevede că un angajator nu poate discrimina angajaţii în privinţa programului de lucru. Această prevedere se aplică în toate circumstanţele, în cazul unui angajat al cărui contract de muncă este în stadiul iniţial, este în derulare sau a încetat.

Art 7:649 al Codului interzice angajatorilor să facă discriminări între angajaţi în baza naturii muncii sau privind felul contractului de muncă (temporar sau de alt tip), mai puţin în cazul când are justificări întemeiate.

Prevederi referitoare la tratamentul egal privind programul de lucru

Legea privind tratamentul egal a fost amendată în anul 1996, prin introducerea unor prevederi speciale, referitoare la programul de lucru. Prevederile legii interzic discriminarea angajaţilor care desfăşoară o activitate în regim part – time (cu program redus) sau full – time (orar normal de lucru). 

Munca unui angajat care desfăşoară o activitate part – time este proporţional îndrituită aceloraşi drepturi salariale, bonusuri şi zile de concediu, precum şi drepturilor legate de acordarea pensiilor. 

Conform Legii programului redus de lucru (Working Hours (Adjustment) Act), angajaţii care lucrează pentru angajatori cel puţin un an au dreptul să ceară creşterea sau micşorarea programului de lucru. Angajatorul este obligat să dea curs unei astfel de cereri, cu excepţia cazului în care interesele sale ar fi serios prejudiciate.

Prevederi referitoare la angajaţii cu contract de muncă permanent sau temporar 

Legea privind tratamentul egal al angajaţilor cu contract de muncă permanent sau temporar a intrat în vigoare la sfârşitul anului 2002. Prevederile sale stipulează că angajatorii nu pot face discriminări între angajaţii cu contract permanent de muncă şi între cei cu contract temporar de muncă, excepţie făcând cazurile justificate obiectiv. Angajatorul are obligaţia să informze angajaţii cu contract temporar de muncă despre posturile vacante cu contract permanent, prompt şi în timp util.

Prevederi referitoare la tratamentul egal în recrutare şi selecţie

Aplicanţii pentru un loc de muncă trebuie să fie trataţi în mod egal. Această prevedere se aplică în toate stadiile procesului de recrutare şi selecţie. De asemenea, persoanele care caută un loc de muncă trebuie tratate cu decenţă.

Prevederi privind regulile pe care trebuie să le respecte angajatorii 

- În cazul unui post vacant, angajatorul este obligat să specifice explicit faptul că pentru ocuparea acestuia pot aplica atât femeile, cât şi bărbaţii.

- În timpul desfăşurării interviurilor, angajatorul nu trebuie să formuleze întrebări de natură discriminatorie (discriminare directă sau indirectă).

- Cerinţele pentru ocuparea postului nu pot fi schimbate în cursul procedurilor de aplicaţie pentru ocuparea postului.

Excepţii conform legii: 

1. Acţiunea afirmativă (pozitivă): un angajator poate exprima preferinţa pentru persoanele care aparţin unui anumit sex, în cazul în care, în companie, procentul acestora este mai mic faţă de cerinţele activităţilor desfăşurate de companie.

2. Activităţi specifice femeilor sau bărbaţilor: un bărbat sau o femeie poate, în mod particular, să fie recrutată pentru desfăşurarea unei anumite activităţi considerate ca făcând parte dintre activităţile specifice unui anumit sex.

Legile olandeze referitoare la egalitatea de şanse între femei şi bărbaţi respectă normele comunitare şi convenţiile internaţionale în materie.

Polonia

 

Codul muncii, din 26 iunie 1974, amendat pentru prima oară în 1996 (prin Legea din 2 februarie 1996), a inclus printre principiile fundamentale, principiul egalităţii de tratament şi interdicţia discriminării. 

Al doilea amendament, din 2001, a introdus un nou titlu “Egalitatea de tratament dintre bărbaţi şi femei”, transpunând prin acesta dispoziţiile Directivei 75/117/CEE.

Al treilea amendament, din 2003, a aplicat trei directive antidiscriminare: Directiva 200/43/CE, 2002/73/CE şi 76/207/CEE, îmbunătăţind astfel clauzele din Codul muncii referitoare la egalitatea de remunerare.

Principiul egalităţii de remunerare este prevăzut, în Polonia, în Constituţie şi în Codul muncii.

Articolul 33 din Constituţia din 1997 face referire directă la egalitatea de remunerare, dispunând, în primul aliniat, că femeile şi bărbaţii au drepturi egale în viaţa familială, politică, socială şi economică. Al doilea aliniat al aceluiaşi articol precizează că acest principiu se aplică de asemenea şi în muncă, garantând egalitatea de remunerare pentru muncă egală. 

Principiul egalităţii de remunerare este de asemenea consacrat prin articolul 11 al Codului muncii, care prevede că salariaţii au drepturi egale pentru executarea aceloraşi obligaţii. 

Articolul 18 din Codul muncii (modificat prin Legea din 14 noiembrie 2003) precizează că salariaţii au dreptul la o remunerare egală pentru aceeaşi muncă sau pentru o muncă de aceeaşi valoare.

În articolul 9 din Codul muncii se prevede că dispoziţiile din convenţiile colective şi alte acorduri care rezultă dintr-o relaţie de muncă, care nu respectă principiul egalităţii de tratament dintre bărbaţi şi femei, sunt considerate nule şi fără efect. Partea lezată poate beneficia de o compensaţie al cărui cuantum nu poate fi mai mic decât remuneraţia minimă stabilită pe baza reglementărilor în materie. 

Lucrătorii sunt de asemenea protejaţi împotriva concedierilor care ar putea interveni ca urmare a reacţiei angajatorului la o plângere formulată sau la o acţiune în justiţie care are ca obiect nerespectarea principiului egalităţii.

Reforma sistemului de securitate socială din 1998 a făcut sistemul mai omogen, întrucât legea privind securitatea socială nu se limitează doar la salariaţi, ci se referă în mod egal şi la persoanele care desfăşoară o activitate pe cont propriu, în vederea obţinerii unui venit, în conformitate cu prevederile legislaţiei naţionale.

O singură grupă este încă în afara câmpului de aplicare a legii, cea a agricultorilor, această grupă fiind reglementată de o lege distinctă din 1990 – Legea din 20 decembrie 1990 privind securitatea socială a agricultorilor.

Obiectivul este de a aplica principiul egalităţii de tratament în sistemele de securitate socială, care asigură o protecţie împotriva riscurilor de: boală, invaliditate, bătrâneţe şi accident.

Sistemul de securitate socială se bazează pe trei piloni, în care doi sunt obligatorii, iar al treilea voluntar.

Dispoziţiile Directivei 79/7/CE se aplică primilor doi piloni, al treilea pilon fiind deschis tuturor formelor de securitate voluntară şi cuprinde sistemele profesionale de securitate socială (în sensul Directivei 96/97/CE), aşa cum sunt reglementate prin Legea din 22 august 1997 privind sistemele profesionale de pensii.

Noul sistem de securitate socială este conform, într-o mare măsură, Directivelor 79/7/CEE, 86/378/CEE şi 96/97/CE.

Principiul nediscriminării este consacrat în articolul 2 al Legii privind sistemele de securitate socială, legea prevăzând egalitatea de tratament a tuturor persoanelor asigurate, indiferent de sex, stare civilă sau familială. Principiul egalităţii de tratament se aplică în special în ceea ce priveşte:

· câmpul de aplicare a sistemelor şi condiţiile de acces la acestea;

· obligaţia de a vărsa cotizaţia la asigurările sociale;

· evaluarea nivelului de prestaţii;

· perioada de vărsare şi de menţinere a drepturilor de prestaţii.

Aceste dispoziţii prevăd, de asemenea, că orice persoană lezată prin nerespectarea principiului poate să-şi obţină drepturile printr-o acţiune în faţa justiţiei.

 

 

 

 

 

 

PORTUGALIA

 

În Portugalia, situaţia privind aplicarea legislaţiei referitoare la egalitatea de tratament între femei şi bărbaţi scoate în evidenţă următoarele aspecte: 

1. În domeniul transpunerii în legislaţia naţională a Directivelor EEC, numerele 117/1975, 7/1979, 378/1986 şi 97/1996

Directivele comunitare referitoare la egalitate au fost transpuse în legislaţia portugheză. Transpunerea s-a materializat în mai multe acte normative, cel mai important fiind Legea privind egalitatea, din 1979. În prezent, problemele legate de egalitatea de plată sunt stipulate în Codul muncii (Legea nr. 99/2003), intrat în vigoare la 1 decembrie 2003. Prevederile din Codul muncii sunt detaliate în Legea nr. 35/2004, care se referă la reglementarea condiţiilor de muncă. Ansamblul prevederilor din Codul muncii şi din Legea nr. 35/2004 cu privire la egalitate se aplică atât sectorului privat, cât şi funcţionarilor publici. Persoanele care desfăşoară activităţi pe cont propriu şi sunt dependente economic de un singur angajator (de exemplu, lucrătorii la domiciliu) sunt protejaţi şi ei de aceste reglementări, în conformitate cu art. 13 din Codul muncii şi cu art. 30 (2) din Legea nr. 35/2004.

Problemele legate de securitatea socială sunt abordate, în parte, în Codul muncii şi în legea menţionată, în ceea ce priveşte situaţia de maternitate sau de paternitate. Aceste situaţii sunt prevăzute parţial şi în Legea privind securitatea socială (Legea nr. 32/2002), dar şi în alte câteva acte normative concrete.

În ceea ce priveşte egalitatea de plată, aspectele importante sunt prevăzute în Codul muncii. Art. 23 (1) din cod interzice atât discriminarea directă, cât şi pe cea indirectă, în timp ce în art. 28, acest principiu se aplică discriminării de plată pe bază de diferenţă de sex. De asemenea, în cod se prevede ca fişa postului şi evaluarea să se facă pe baza unor criterii obiective, care să fie aceleaşi pentru femei şi bărbaţi. Plata diferită este permisă, în cazul muncii egale sau a celei de valoare egală, numai pe baza unor criterii obiective, legate de aptitudini, productivitate, prezenţă la lucru sau gradaţie (art. 28 (2)). Aceste principii sunt detaliate în Legea nr. 35/2004. În ceea ce priveşte justificările obiective din art. 28 din Codul muncii, art. 37 (3) din Legea 35/2004 face specificaţia că acestea nu includ absenţele motivate şi intervalele de concediu datorate perioadei de maternitate sau paternitate. Legea 35/2004 defineşte discriminarea directă şi indirectă, munca egală şi munca de valoare egală (art. 32 (2)). Aceste noţiuni sunt în concordanţă cu legislaţia comunitară. În orice caz, nici Codul muncii, nici Legea 35/2004 nu definesc remunerarea în scop de plată egală diferit faţă de Legea privind egalitatea, care definise remuneraţia în sens larg, dar în conformitate cu legislaţia comunitară. 

Art. 8 din Legea privind securitatea socială stipulează principiul egalităţii între sexe şi îi dă o semnificaţie mai largă. Legea recunoaşte şi acţiunea pozitivă, iar în art. 11 include o prevedere care permite flexibilitatea şi adaptarea pensiilor şi a altor beneficii de securitate socială, în scopul realizării concilierii, de exemplu, cu cerinţele vieţii familiale. Aceste prevederi se aplică atât sistemului de securitate socială publică, cât şi altor scheme complementare de securitate socială. Pentru pensiile ocupaţionale, acest lucru este prevăzut în art. 94 şi în art. 103 (1), care se ocupă de egalitatea între sexe. Pensiile ocupaţionale sunt reglementate şi de alte acte normative. 

Art. 36 din Legea privind securitatea socială include posibilitatea unor pensii sporite pentru femeile care au un anumit număr de copii.

Legea privind securitatea socială este aprofundată în alte acte normative, care se referă la tipuri concrete de beneficii legate de securitatea socială. 

2. Domenii în care legislaţia naţională a depăşit cerinţele Directivelor UE

În general, legislaţia portugheză privind egalitatea de plată şi egalitatea între sexe – în probleme privind securitatea socială – este în conformitate cu legislaţia comunitară, dar în anumite privinţe o depăşeşte. De exemplu: în domeniul plăţii egale, Legea nr. 35/2004 prevede ca dispoziţiile din domeniul contractelor colective de muncă sau ale reglementărilor interne ale companiei, conţinând fişa postului şi salariul corespunzător, care se referă exclusiv la lucrători de un anumit sex să fie automat înlocuite cu prevederi garantând un salariu corespunzător muncii egale sau de valoare egală (chiar dacă aceste activităţi poartă nume diferite), salariu care se aplică exclusiv lucrătorilor de sex opus (art. 39). Aceasta pare să depăşească Secţiunea 3 din Directiva EEC 117/1975, în sensul că înlocuirea este automată. În domeniul securităţii sociale, în art. 103 (2) din Legea 35/2004 se prevede includerea unor acţiuni pozitive în favoarea taţilor, aceştia putând primi beneficii în caz de concediu parental, în anumite condiţii. Asemenea prevederi nu există în legislaţia comunitară. 

3) Domenii în care Directivele comunitare nu au fost suficient transpuse

În domeniul plăţii egale, principala problemă pare a fi conceptul de remunerare ţinând cont de egalitatea între sexe. Acest concept, care în legea privind egalitatea a fost definit în sens larg, aşa cum se face în Tratatul UE, lipseşte acum din Codul muncii, care doar enunţă principiul, fără a-i defini însă extinderea. Absenţa definiţiei nu este fără consecinţe, întrucât definiţia remuneraţiei pe care o găsim în Codul muncii este mai puţin cuprinzătoare decât cea din legislaţia comunitară, în ceea ce priveşte plata egală. Toate beneficiile complementare par să depăşească acoperirea termenului de remunerare şi, în consecinţă, lipsesc ca elemente de comparaţie privind plata. Acesta este un pas înapoi comparativ cu precedentele reglementări.

Legea 35/2004 stabileşte numai unele clarificări privind criteriile de stabilire a plăţii pentru muncă egală sau de valoare egală. Dacă remuneraţia este stabilită în funcţie de un număr de ore de lucru, aceasta trebuie să fie egală; dacă remuneraţia este flexibilă, ea trebuie să fie stabilită proporţional (art. 37). 

În domeniul securităţii sociale, trebuie subliniată posibilitatea sporirii pensiilor femeilor care au un anumit număr de copii. Această prevedere poate introduce diferenţieri între părinţii de sex opus.

4) Dificultăţi în aplicarea legislaţiei de către instanţe

În Portugalia, principala problemă legată de egalitatea între sexe în domeniul plăţii şi al securităţii sociale este încă aplicarea legislaţiei de către instanţe. Sunt puţine cazurile în care persoane individuale sau sindicate formulează plângeri în faţa instanţei cu privire la egalitatea de plată sau probleme de egalitate între sexe, în domeniul securităţii sociale. Aceasta face dificilă evaluarea eficacităţii în practică a reglementărilor. 

Constituţia Republicii Portugheze (1976), care a fost revizuită în 1997, reprezintă un pas important privind consacrarea principiului egalităţii în drepturi între femei şi bărbaţi. 

Participarea directă şi activă a femeilor şi bărbaţilor la viaţa politică a reprezentat o condiţie şi un instrument fundamental pentru consolidarea sistemului democratic, revenind legii sarcina de a promova egalitatea în exercitarea efectivă a drepturilor civile şi politice şi a luptei împotriva discriminării bazate pe diferenţa de sex, atunci când este vorba de accederea la funcţii publice.

Dintre articolele din Constituţie relevante în această problemă, pot fi menţionate: art. 9 secţiunea h), care prevede promovarea egalităţii între bărbaţi şi femei; art. 13 pct. 1, care prevede că toţi cetăţenii beneficiază de aceeaşi demnitate socială şi sunt egali în faţa legii; art. 13 pct. 2, care stipulează că nimeni nu poate fi privilegiat, nu se poate bucura de beneficii sau nu poate suporta prejudicii, nu poate fi privat de nici un drept sau scutit de vreo îndatorire pe baza diferenţei de origine, sex, rasă, limbă vorbită, teritoriu de origine, religie, convingeri politice sau ideologice, instrucţie, situaţie economică sau condiţie socială. La art. 36 sunt abordate probleme legate de familie, căsătorie şi copii; art. 48 se referă la participarea la viaţa politică; iar art. 49 stipulează dreptul la vot. În art. 58 se prevede dreptul la muncă, iar drepturile lucrătorilor sunt stipulate în art. 59. Art. 67 şi 68 se referă la familie, la paternitate şi situaţia de maternitate. Participarea politică a cetăţenilor este prevăzută la art. 109.

Promovarea egalităţii şanselor între femei şi bărbaţi reprezintă o preocupare constantă, atât la nivel comunitar, cât şi naţional, principiul egalităţii fiind menţionat în mod expres ca element integrator al diferitelor acţiuni.

În concordanţă cu orientările Comisiei Europene privind transpunerea în practică a principiilor incluse în Agenda 2000, există patru domenii prioritare de intervenţie în materie de egalitate de şanse:

1) îmbunătăţirea vieţii, în sensul de a răspunde cu mai multă eficacitate necesităţilor femeilor;

2) creşterea accesibilităţii femeilor la piaţa muncii;

3) îmbunătăţirea situaţiei femeilor la locul de muncă;

4) promovarea participării femeilor în desfăşurarea activităţilor economice.

Pentru fiecare din aceste domenii, pot fi identificate două tipuri de acţiuni, corespunzând unor dimensiuni strategice separate, care, împreună, permit realizarea egalităţii de şanse: primul tip se referă la intervenţiile destinate promovării efective a echităţii; al doilea tip vizează atenuarea inegalităţilor existente.

Măsurile care sunt incluse în cadrul celei din urmă dimensiuni se traduc prin acţiuni pozitive, întrucât primele trebuie să aibă un caracter transversal, cuprinzând diferite zone de acţiune politică.

Îmbunătăţirea vieţii femeilor este definită ca un obiectiv global, prin intermediul întăririi participării femeilor la viaţa economică şi prin acţiuni îndreptate spre concilierea vieţii profesionale cu cea familială şi a promovării accesului femeilor pe piaţa muncii, îmbunătăţind situaţia lor profesională. De asemenea, la nivel naţional, sunt concepute măsuri menite să faciliteze accesul femeilor la fondurile structurale, între care se evidenţiază integrarea asociaţiilor feminine în participarea lor la procesul de decizie, stabilirea resurselor financiare alocate promovării egalităţii de şanse şi acţiunile de formare şi sensibilizare a opiniei publice în acest sens. 

Programele operaţionale transpun strategia de intervenţie, concretizând-o în obiective specifice cu caracter regional sau sectorial.

O importanţă deosebită în faza de selecţie o are identificarea proiectelor menite să producă efectele dorite în privinţa egalităţii de şanse. Ori de câte ori este posibil, aceste efecte pozitive trebuie avute în vedere, astfel încât să permită corecţiile necesare şi, eventual, schimbul experienţelor pozitive.

Dintre principalele momente legate de promovarea egalităţii de şanse, pot fi menţionate:

· În anul 1978 a intrat în vigoare revizuirea Codului civil (D.L. nr. 496/1977), prin care femeile dobândesc statut de egalitate cu bărbaţii;

· 1979 – intrarea în vigoare a D.L. nr. 392/1979, prin care se urmăreşte garantarea egalităţii de şanse între femei şi bărbaţi şi a egalităţii de tratament la locul de muncă;

· 1980 – Portugalia ratifică Convenţia privind eliminarea tuturor formelor de discriminare a femeilor (a II-a Conferinţă ONU privind deceniul femeii);

· 1983 – intrarea în vigoare a Codului penal (D.L. nr. 400/1982), prin care se aduc importante modificări privind relele tratamente între soţi;

· 1984 – intrarea în vigoare a Legii privind protecţia maternităţii şi a paternităţii (Legea nr. 4/1984);

· 1986 – aprobarea Programului comunitar privind egalitatea de şanse;

· 1988 – garantarea drepturilor Asociaţiilor de femei (Legea nr. 95/1988);

· 1990 – D.L. nr. 330/1990, prin care se aprobă noul cod privind publicitatea (prin acesta este interzisă orice fel de publicitate care conţine vreo discriminare pe baza diferenţei de sex);

· 1991 – demararea celui de-al III-lea Program de acţiune comunitară privind egalitatea de şanse între femei şi bărbaţi;

· 1993 – uniformizarea vârstei de pensionare pentru bărbaţi şi femei (D.L. nr. 329/1993);

· 1994 – Rezoluţia nr. 32/1994 a Consiliului de Miniştri cu privire la promovarea egalităţii de şanse între bărbaţi şi femei;

· 1995 – Revizuirea Codului penal (D.L. nr. 48/1995), prin care sunt înăsprite pedepsele legate de relele tratamente din partea soţului/soţiei şi pedepsele în cazul violului;

· 1996 – înfiinţarea Înaltului Comisariat pentru probleme de promovare a egalităţii şi a familiei (D.L. nr. 3-B/1996);

· 1997 – Rezoluţia nr. 49/1997 a Consiliului de Miniştri prin care se aprobă primul Plan global în vederea egalităţii: 

· întărirea drepturilor asociaţiilor de femei (Legea nr. 10/1997);

· Legea nr. 1/1997, prin care este revizuită Constituţia din 1976 şi prin care promovarea egalităţii şanselor, combaterea discriminării pe bază de diferenţă de sex, accesul egal la funcţii politice sunt considerate obiective fundamentale;

· Legea nr. 105/1997, prin care s-a prevăzut un regim aplicabil entităţilor publice şi private, care urmăreşte garantarea transpunerii efective în practică a dreptului persoanelor aparţinând celor două sexe de a beneficia de egalitate de tratament la locul de muncă;

· Decret-lege regional nr. 18/1997/A, prin care se înfiinţează Comisia consultativă regională pentru apărarea drepturilor femeilor.

· Înfiinţarea Ministerului pentru Egalitate.

În Portugalia funcţionează:

· Ministerul pentru Egalitate;

· Înaltul Comisariat pentru probleme de promovare a egalităţii şi a familiei;

· Comisia pentru egalitate şi pentru drepturile femeilor;

· Comisia pentru egalitate de la locul de muncă;

· Comisia pentru paritate, egalitate de şanse şi pentru familie.

În art. 8 din Legea privind securitatea socială se specifică că principiul egalităţii presupune nediscriminarea beneficiarilor, în special din motive legate de diferenţa de sex şi de naţionalitate. Principiul discriminării pozitive (art. 11) constă în acordarea unor beneficii flexibile şi adaptate, în funcţie de câştigurile realizate, de situaţia socială şi de alţi factori, cum ar fi cei familiali, sociali, de natură demografică sau în legătură cu munca.

Secţiunea a IV-a abordează problemele legate de protecţia familiei, urmărind un mai just echilibru între obligaţiile familiale. Principalele aspecte avute în vedere în art. 63 sunt legate de obligaţiile familiale, problemele de handicap şi cele legate de lipsa autonomiei unor persoane aflate în îngrijire.

În vara anului 2001, pe ordinea de zi a Guvernului şi a partenerilor sociali, problema inegalităţilor dintre sexe a fost prioritară. A intrat în vigoare o nouă legislaţie, având ca scop întărirea mecanismelor de monitorizare şi pedepsire a actelor discriminatorii în domeniul muncii, precum şi stabilirea progresului înregistrat în eliminarea discriminărilor. Planul naţional de acţiune pentru anul 2001 se concentrează, în domeniul ocupării forţei de muncă, pe asigurarea egalităţii de şanse, în timp ce o serie de iniţiative au fost deja transpuse în practică de Comisia pentru egalitate. 

Aplicarea Decretului-lege nr. 392/1979 privind egalitatea de şanse şi tratamentul egal pentru bărbaţi şi femei la locul de muncă indică faptul că, deşi s-au înregistrat unele progrese, situaţia femeilor la locul de muncă continuă să fie defavorabilă în anumite cazuri.

Deşi populaţia feminină activă din Portugalia este una din cele mai numeroase din UE, atât numărul femeilor care lucrează, cât şi câştigurile lunare medii ale acestora sunt mai scăzute decât ale colegilor lor bărbaţi. Femeile sunt mai expuse decât bărbaţii la şomaj, fiind şi insuficient reprezentate în funcţii care solicită calificări înalte, în timp ce în acele sectoare identificate ca “tradiţional feminine”, numărul lor este foarte ridicat. Femeile desfăşoară mai frecvent decât bărbaţii muncă cu timp parţial de lucru, cu contracte de muncă pe termen determinat, primesc salariul minim pe economie sau lucrează la domiciliu.

Planul naţional de acţiune în favoarea ocupării forţei de muncă prevede următoarele:

· înfiinţarea unui sistem de evaluare a statutului femeilor şi bărbaţilor în privinţa ocupării forţei de muncă, pregătirii profesionale şi a muncii remunerate sau nu;

· iniţiative pentru combaterea inegalităţilor între sexe, principalul obiectiv fiind reducerea diferenţelor în privinţa şomajului;

· iniţiative care să permită lucrătorilor să concilieze viaţa lor familială cu cea lucrativă;

· iniţiative menite să garanteze că legislaţia privind egalitatea de şanse este aplicată efectiv;

· măsuri menite să asigure reintegrarea lucrătorilor după o absenţă mai îndelungată – de exemplu, concediul de maternitate;

· elaborarea şi promovarea unor programe menite să sprijine familia – de exemplu, activitatea de creştere şi îngrijire a copiilor, diferite tipuri de concedii parentale etc.;

În vara anului 2001 au intrat în vigoare două noi legi privind egalitatea de şanse:

1. Legea nr. 9/2001, prin care sunt transpuse în practică monitorizarea şi aplicarea sancţiunilor în cazul nerespectării legislaţiei privind egalitatea de şanse;

2. Legea nr. 10/2001, prin care se prevede o evaluare anuală a implementării principiului egalităţii de şanse pentru femei şi bărbaţi în Portugalia.

 

 

 

 

SPANIA

 

În diferite studii ale unor Asociaţii care luptă pentru egalitatea dintre femei şi bărbaţi se subliniază faptul că inegalitatea se extinde la nivel mondial, în domenii care se referă de la diferenţe în retribuirea muncii, la accesul la o hrană adecvată, la educaţie, la cultură şi sănătate, până la drepturi sociale şi politice.

În analiza pieţei muncii din Spania, s-au utilizat date privind populaţia activă şi referitoare la forţa de muncă, furnizate de Institutul Naţional de Statistică (INE) şi de Eurostat.

Din datele publicate de INE, în perioada 2002-2003, femeile efectuau 55% din munca necesară menţinerii standardului de viaţă în societatea spaniolă, dar 72,4% din timpul de muncă era “neremunerat direct”, nivelul fiind de numai 31,2% în cazul bărbaţilor. Circa 75% dintre femeile spaniole realizează totalitatea muncilor din gospodărie. Femeile dedică – conform aceluiaşi studiu – aproximativ 4 h şi 23 minute zilnic gospodăriei şi familiei, în timp ce bărbaţii numai 1 h şi 27 minute. Femeile dispun, în medie, de 4 h şi 14 minute pentru a se dedica vieţii sociale, activităţilor sportive sau cultural-artistice, în general, de petrecere a timpului liber.

În studiul menţionat se precizează faptul că se manifestă o discriminare “pre-piaţă”, adică din momentul recrutării forţei de muncă, datorită inegalităţii privind accesul la educaţie, formare profesională, manifestându-se “inegalitate în investiţia în capitalul uman”. În perioada 2000-2001, 53% din studenţii universitari erau constituiţi din populaţie feminină (72% în domeniul sanitar şi 64% în domeniul ştiinţelor umaniste, dar numai 27% în domeniul tehnic).

Aşa-numita “revoluţie silenţioasă” se referă la pătrunderea tot mai accentuată a femeilor pe piaţa muncii, mai ales în ultimele decenii ale secolului al XX-lea.

Dacă, în cazul bărbaţilor, schimbările în viaţa familială nu par să afecteze direct participarea în domeniul activităţii lucrative, în cazul femeilor lucrurile se pot schimba, în funcţie de evenimente legate de viaţa familială.

Relaţiile dintre muncă şi familie ocupă un loc central în analiza forţei de muncă feminine.

Distribuţia ratei şomajului în populaţia activă este inegală, şomajul afectând în special femeile (15,6%, faţă de 8,3% pentru bărbaţi).

Se ridică cel puţin trei probleme privind şomajul feminin:

1) femeile sunt mai expuse şomajului, fiind considerate mai “puţin legate de locul de muncă”; această explicaţie nu poate convinge, deoarece şomajul este o situaţie impusă de piaţă, nu una aleasă; altă explicaţie ar fi aceea că femeile ocupă locuri de muncă mai “expuse recesiunii economice”; diferenţa ratei de şomaj ar fi deci determinată de distribuţia inegală a femeilor şi bărbaţilor între diverse profesiuni, deci de o segregare ocupaţională a femeilor. În puţine ţări europene, rata şomajului masculin depăşeşte cu puţin pe cea a şomajului feminin – Suedia cu 0,7%, Marea Britanie cu 1,1%, Finlanda prezentând cvasiegalitate. Acestea sunt însă ţări cu o lungă tradiţie a muncii feminine. În ţările din Sud, însă, unde intrarea semnificativă a femeilor pe piaţa muncii s-a produs mai târziu, diferenţele în defavoarea femeilor sunt mai mari: Spania – 8,6%, Grecia – 8,4%, Italia – 5,3%. Este evident că discriminarea în domeniul muncii este mai mică acolo unde lucrează mai multe persoane de sex feminin;

2) importanţa socială a şomajului feminin – încă se mai consideră participarea femeilor pe piaţa muncii ca o opţiune. Sunt încă grupuri care, în cel mai fericit caz, minimalizează importanţa socială a şomajului feminin. Aceste opinii contravin ideii de “universalitate a dreptului la muncă” şi proiectelor vizând emanciparea femeii. Femeile sunt considerate, în mod discriminatoriu, mai “disponibile pentru mişcări” în interiorul sau în afara economiei formale, într-o serie de munci cu caracter temporar sau ocazional, precum şi pentru a accepta program redus de muncă, munci sezoniere sau lucru la domiciliu. Femeile sunt mai puţin asociate cu un contract pe perioadă nedeterminată sau cu timp integral de lucru, în funcţie de care s-au stabilit reglementările privind piaţa muncii şi diverse norme sociale. În Spania, cazurile de timp parţial de lucru la femei sunt mult inferioare (2,5%) celor din alte state membre UE (în Olanda de 72,8%, faţă de o medie europeană de 33,7%). Întrebarea care se pune este în ce măsură munca cu timp parţial de lucru reprezintă o opţiune sau imposibilitatea de a găsi un loc de muncă cu timp integral de lucru. Se pune problema dacă timpul parţial de lucru nu adânceşte inegalitatea, fiind, în ultimă instanţă, în defavoarea femeii.

În sectorul serviciilor lucrează aproximativ 82% dintre femei. Distribuţia bărbaţilor pe profile este de 7% în agricultură şi circa 41% în industrie, inclusiv în construcţii şi de 52% în sectorul terţiar. În anul 2003, 52% dintre femeile angajate în muncă erau concentrate în câteva ramuri de activitate – comerţ (19%), servicii (12%), sănătate (11%) şi învăţământ (10%).

În legătură cu această situaţie ilustrată de cifre, argumentul justificativ folosit este acela că unele munci sunt improprii femeilor.

În ceea ce priveşte discriminarea verticală, aşa-numitul “acoperiş de sticlă”, deşi nu există motive obiective pentru ca femeile să nu avanseze pe scara ierarhică, persistă totuşi o discriminare în organizarea întrerprinderilor, dar şi la nivel societal. “Acoperişul de sticlă” poate exista la diferite niveluri.

Se manifestă un consens tot mai accentuat din partea structurilor guvernamentale şi instituţionale în privinţa faptului că programele care sprijină angajaţii să realizeze un just echilibru între activitatea curentă şi viaţa familială trebuie să reprezinte o realitate atât pentru femei, cât şi pentru bărbaţi, dând posibilitatea unei mai bune repartizări a treburilor casnice. Trebuie, însă, apreciază analiştii, să se producă “o schimbare culturală” în societate, care să ducă la revalorizarea muncii domestice şi la o schimbare de acelaşi tip în cadrul întreprinderilor, prin care să se cultive ideea că şi bărbaţii trebuie să-şi asume responsabilităţi casnice.

Deşi femeile ocupă din ce în ce mai multe posturi de responsabilitate în diferite sectoare, se constată, totuşi, o limitare până în prezent a accesului la domenii mai puţin relevante sau strategice. Femeile au totuşi un acces dificil în “structura ierarhică piramidală”, caracteristică marilor întreprinderi.

Datele statistice din anul 2003 arată că numai 14,5% din femeile care ocupă funcţii de conducere realizează acest lucru în întreprinderi cu mai mult de 10 salariaţi.

Conform statisticii, în privinţa salariului din domeniile industrial şi servicii (2001), salariul mediu lunar al unui bărbat era, în anul 2000, cu 24% mai mare decât al femeilor. Inegalităţile salariale persistă, dar nu din cauza salariilor diferite pentru aceeaşi muncă depusă, ci a faptului că femeile au acces dificil la funcţii mai bine plătite, în ciuda iniţiativelor legislative pentru desfiinţarea acestor obstacole. Există încă o discriminare ocupaţională, atât verticală, cât şi orizontală, care favorizează persistenţa inegalităţii salariale.

După aprobarea, în anul 1948, a Declaraţiei universale a drepturilor omului, în care, la art. 2, se stipulează că orice persoană se va bucura de drepturi şi libertăţi “fără deosebire de rasă, culoarea pielii, sex, limbă vorbită, religie, opinii politice”, au fost adoptate multe declaraţii şi acte normative, au fost elaborate multe programe şi iniţiative vizând promovarea egalităţii între sexe. Cu toate acestea, de facto, inegalităţile persistă, atât în sfera publică, cât şi în cea privată.

Persistenţa unor inegalităţi a impulsionat căutarea unor noi soluţii şi, în acest sens, cea de a IV-a Conferinţă mondială a Naţiunilor Unite cu privire la femei, organizată la Beijing, a reprezentat un important pas înainte, lansându-se conceptul de gender mainstreaming. Transversalitatea a fost definită ca impulsionarea din partea instituţiilor publice şi private a unei politici pro-active de integrare a abordării referitoare la diferenţa de sex, adică perspectiva egalităţii de şanse în toate politicile şi programele elaborate la nivelul statelor. Conceptul de mainstreaming nu poate înlocui mecanismele şi politicile existente în domeniul egalităţii şanselor între femei şi bărbaţi. În cazul celor două concepte (gender mainstreaming şi de transversalitate) este vorba de strategii complementare pentru realizarea aceluiaşi obiectiv. Punctul de plecare pentru politica specifică în cazul gender mainstreaming este o situaţie de inegalitate, în timp ce pentru transversalitate este vorba de o politică deja existentă. Transpunerea în practică a acestui din urmă concept prezintă un potenţial mare de schimbare. Politicile specifice vizând promovarea egalităţii şanselor, reprezintă condiţia necesară pentru începerea aplicării transversalităţii, aceasta din urmă neputându-se afirma într-un mediu lipsit de o politică de egalitate a şanselor în care nu există nici instrumente, nici actori care să o pună în practică.

În ultimii ani, se manifestă o preocupare crescândă pentru evidenţierea promovării egalităţii şanselor în diferite politici, în special în cele economice.

Aspectele privind deosebirile legate de diferenţe de sex se răsfrâng asupra diverselor laturi economice, fiscale, din domeniul investiţiilor, chiar dacă acest lucru nu este întotdeauna evident.

Conceptul de “alocare bugetară care are în vedere problema diferenţei de sex”, în vederea promovării egalităţii şanselor, este unul relativ nou, care stă în atenţia a peste 50 de state, în special din zona Commonwealth-ului şi care a început să preocupe şi state membre ale UE.

În Spania, al IV-lea Plan de egalitate a şanselor între femei şi bărbaţi (pentru perioada 2003-2006) tratează - în capitolul dedicat introducerii abordării care ia în considerare diferenţa de sex, în cadrul politicilor publice -problema transpunerii în practică a acţiunilor concrete menite să introducă această abordare în sectoare specifice ale acţiunii administrative.

În Ţara Bascilor, o astfel de iniţiativă a demarat la finele anului 2001. Obiectivul era acela de a identifica cheltuielile defalcate pe diferenţe de sex şi modurile de acţiune pentru a obţine o egalitate reală şi efectivă.

În anul 2001, au fost analizate rezultatele unor programe derulate în acest sens la Departamentele pentru cultură, pentru industrie, comerţ şi turism, de interne, de amenajare a teritoriului şi pentru mediul înconjurător, la departamentele sănătăţii, transporturilor şi lucrărilor publice.

Dintre concluziile acestor experimente, pot fi menţionate:

· necesitatea includerii perspectivei diferenţei de sex încă de la început şi nevoia de a urmări îndeaproape transpunerea în practică a politicilor;

· necesitatea extinderii informării şi îmbunătăţirii colectării datelor statistice diferenţiate pe sexe; s-a înfiinţat un grup interdisciplinar de lucru, care presupune şi dezvoltarea unei baze solide pentru susţinerea strategiei de transversalitate. 

Există încă un decalaj între declaraţiile privind dorinţa guvernelor care s-au succedat de a integra transversalitatea şi transpunerea efectivă în practică.

Egalitatea dintre femei şi bărbaţi este un principiu fundamental al democraţiei. Prin Tratatul de la Roma (1957) este prevăzută egalitatea remunerării între femei şi bărbaţi pentru o valoare egală a muncii. Problema egalităţii de şanse a fost abordată explicit în Tratatul de la Amsterdam. Art. 62 prevede pentru Consiliul UE posibilitatea de a decide, cu unanimitate de voturi, întreprinderea unor măsuri vizând combaterea discriminării bazate pe diferenţa de sex. În art. 3 d) se prevede ca, prin procedeul codeciziei, Consiliul UE să hotărască măsuri de garantare a aplicării principiului egalităţii de tratament în domeniul ocupării forţei de muncă. Paragraful 4 al acestui articol prevede că statele membre pot adopta măsuri în favoarea sexului cu o mai slabă reprezentare într-un anumit domeniu profesional.

În ceea ce priveşte principiul egalităţii de şanse între femei şi bărbaţi, în Spania, Constituţia din 1978 marchează un moment important în abordarea din punct de vedere social şi politic a acestei probleme. Dreptul la nediscriminare bazat pe diferenţa de sex sau rasă este prevăzut la art. 14, dreptul de participare la viaţa politică este stipulat la art. 9 pct. 2, iar cel de egalitate în privinţa accesului la sarcinile publice este conţinut în art. 23. 

Recunoaşterea constituţională a acestui principiu a fost esenţială. În 1983 a fost înfiinţat Institutul pentru femei, prin care se acordă importanţa cuvenită politicii de egalitate şi luptei împotriva discriminării bazate pe diferenţa de sex.

Societatea spaniolă a cunoscut un proces de transformare. În termeni cantitativi, amploarea schimbării se reflectă în mediile educaţionale, în ocuparea forţei de muncă sau în sferele decizionale. Cu toate acestea, rămân încă multe aspecte nesoluţionate sau numai parţial abordate.

În ultimii ani s-au înregistrat progrese în domeniul muncii. Persistă însă diferenţe la nivel ocupaţional sau economic, iar integrarea deplină a femeilor pe piaţa muncii are multe aspecte care reprezintă un motiv de insatisfacţie.

Salariile obţinute de femei sunt cu 20-24% mai mici decât cele ale bărbaţilor, din cauza discriminărilor în privinţa accesului la posturile mai bine plătite.

Deşi a crescut numărul specialistelor în domeniul comunicaţiilor, femeile ocupă, totuşi, puţine posturi de decizie în politica din domeniul informaţiei.

Legea nr. 27, din 31 iulie 2003, conţine prevederi privind protecţia victimelor violenţei domestice.

Protejarea victimelor violenţei domestice implică utilizarea unor instrumente diferite de ocrotire împotriva acestor delicte. Se prevede ca, printr-o procedură judiciară rapidă şi simplă, victima să poată obţine un statut de protecţie integrală, care să concentreze acţiunele în acest sens. Hotărârea judecătorească încorporează atât măsurile restrictive privind libertatea de mişcare a agresorului, cât şi pe cele menite să asigure securitate, stabilitate şi protecţie juridică victimei şi familiei sale. Hotărârea judecătorească presupune ca administraţia publică din respectiva Comunitate autonomă sau cea locală să activeze imediat instrumentele de protecţie socială. În aceasta constă tocmai elementul de noutate al legii. Prin intrarea în vigoare a acestei legi, se urmăreşte obţinerea, în mod rapid, a unei protecţii reale a victimei. Continuând pe linia marcată de Legea nr. 38/2002, Legea nr. 27/2003 se distinge prin atribuirea competenţei de a adopta hotărârea privind protecţia victimei judecătorului de instrucţie. Prin această lege, se simplifică procedeul de înscriere în Registrul central privind protecţia victimelor violenţei domestice, registru în care se vor menţiona şi toate faptele relevante, în scopul protejării victimelor.

Pentru a analiza statutul juridic al femeilor în contextul funcţiei publice, trebuie studiată nu numai legislaţia naţională, ci şi pe cea comunitară în domeniu, mare parte din măsurile întreprinse pe plan naţional reprezentând transpunerea legislaţiei comunitare.

Al V-lea Program de acţiune comunitară privind strategia în domeniul egalităţii între femei şi bărbaţi (2001-2005) propune o serie de acţiuni prioritare privind dimensiunea comunitară a promovării egalităţii şanselor, supravegherea aplicării legislaţiei în domeniu şi analiza de impact.

În domeniul respectării egalităţii de şanse, fundamentală este considerată Directiva 207/76/CEE cu privire la aplicarea principiului egalităţii de tratament între femei şi bărbaţi în ceea ce priveşte accesul la locurile de muncă. Această directivă a fost modificată prin Directiva 73/2002/CE a Parlamentului European şi Consiliului UE.

Legislaţia comunitară a fost transpusă în cea spaniolă cu unele întârzieri în ceea ce priveşte anumite aspecte – de exemplu, concedierea femeilor însărcinate sau beneficierea de concediul de maternitate sau de paternitate.

Legislaţia spaniolă în domeniul funcţiei publice conţine puţine referiri directe la accesul şi promovarea femeilor în sectorul public, cele mai importante fiind cele recent introduse, cu privire la concilierea vieţii de familie cu activităţile curente.

Prin Directiva 73/2002 nu se fac însă referiri precise la măsuri în favoarea femeilor.

Asemenea măsuri pozitive nu au fost adoptate în Spania, aprobându-se numai stimulente în cazul angajării femeilor, fără însă a stabili concret cote, astfel încât eficacitatea măsurilor nu este garantată, rămânând la latitudinea întreprinzătorilor angajarea sau nu a femeilor în domenii în care sunt insuficient reprezentate.

În Buletinul nr. 1/2004 al Comisiei Europene, referitor la aplicarea legislaţiei comunitare privind egalitatea de tratament între femei şi bărbaţi în Spania, se precizează:

1. În domeniul egalităţii de plată pentru femei şi bărbaţi

Aplicarea acestui principiu este recunoscută ca una din provocările majore pe piaţa muncii din Spania, deosebirile bazate pe diferenţa de sex fiind încă importante.

Au fost introduse reglementări în Statutul lucrătorilor – secţiunile 4(2), 17(1), 22(4) şi 28 – care prevăd drepturi şi obligaţii legate de nediscriminarea directă sau indirectă, respectarea principiului nediscriminării, ca element esenţial la încheierea contractelor, interzicerea represaliilor împotriva celor care au depus plângere pentru încălcarea principiului.

În anul 2002, principiul egalităţii salariului a fost înlocuit cu cel al plăţii egale, conform Directivei 117/75. Noul principiu include toate componentele separate ale veniturilor provenind din activităţi de valoare egală (Legea 33/2002).

S-au conturat trei reguli fundamentale:

· transparenţa criteriilor de plată;

· conceptul de muncă de valoare egală (fără a însemna neapărat identitatea sarcinilor îndeplinite);

· criterii de evaluare pentru clasificarea muncii, care să nu ţină cont de deosebirile de sex.

(Hotărârile Curţii Constituţionale nr. 58/1994 şi 147/1995).

Curtea Constituţională spaniolă a definit clar termenii de discriminare directă şi indirectă. Curtea a hotărât că interzicerea discriminării pe bază de sex se referă nu numai la discriminarea directă (adică la tratament diferit şi defavorizant al unei persoane, din motive de diferenţă de sex), ci şi la discriminarea indirectă, care cuprinde tratamentul ce, în mod formal, este neutru sau nediscriminatoriu, dar din care derivă tratamente diferenţiate şi consecinţe defavorabile unei persoane (Hotărârea Curţii Constituţionale nr. 145/1991).

Curtea Constituţională a evidenţiat două forme de discriminare directă – deschisă şi deghizată (Hotărârea Curţii Constituţionale nr. 198/1996).

Aceeaşi Curte a analizat şi cazuri de norme, aparent în favoarea femeilor, dar care, în realitate, aveau consecinţe limitative privind drepturile lor.

 

1. În domeniul securităţii sociale

Schemele de securitate socială se bazează pe principiile de universalitate, unitate, solidaritate şi egalitate. În Spania, la baza schemelor de securitate socială se află Reglementarea nr. 1408/71.

2. În domeniul accesului la justiţie

Plângerile privind discriminarea sau încălcarea altor drepturi fundamentale (conform prevederilor Constituţiei, secţiunile 14-30) pot beneficia de procedură de urgenţă.

Legea 1144/ 1995 se referă la procedurile de urgenţă în cazul discriminărilor pe bază de sex şi al plângerilor privind hărţuirea sexuală.

În Statutul lucrătorilor se face referire la procedura de urgenţă în caz de concediere.

În Spania, în domeniul legislaţiei muncii şi al celei referitoare la egalitatea de şanse, au fost emise:

· Codul civil adoptat în anul 1980, cu amendamentele aduse în anul 2000;

· Legea nr. 22/1993 privind măsuri fiscale de reformă a regimului juridic al funcţiei publice şi protecţiei împotriva şomajului;

· Decretul-lege nr. 1/1994, prin care se aprobă textul revizuit al Legii generale privind securitatea socială;

· Legea organică nr. 10/1995, prin care este adoptat Codul penal, modificat ulterior, în anul 2000;

· Legea nr. 4/1995 privind concediile de maternitate şi paternitate;

· Legea nr. 35/1995 privind ajutorarea şi asistenţa victimelor delictelor prin violenţă şi a celor împotriva libertăţii sexuale;

· Decretul-lege nr. 1/1995, prin care este aprobat textul revăzut al Statului lucrătorilor;

· Decretul Regal nr. 738/1997, prin care se aprobă reglementarea ajutoarelor pentru victimele delictelor violente şi a celor împotriva libertăţii sexuale;

· Legea nr. 63/1997 privind măsuri urgente pentru îmbunătăţirea pieţei muncii şi sporirea şanselor de angajare;

· Codul penal adoptat în anul 1998, cu amendamentele aduse în anul 2000;

· Legea nr. 8/1998 privind extinderea conceptului de familie numeroasă;

· Decretul-Lege nr. 15/1998, cu privire la măsuri urgente în vederea îmbunătăţirii pieţei muncii în legătură cu munca cu timp parţial de lucru şi accentuarea stabilităţii;

· Legea adoptată în anul 1999 privind concilierea vieţii familiale cu cea lucrativă;

· Legea nr. 39/1999 privind promovarea concilierii între viaţa familială şi cea lucrativă a persoanelor aflate în activitate;

· Decretul Regal nr. 144/1999, prin care este aprofundată problema acţiunii protectoare exercitate de Securitatea socială (împreună cu Decretul-lege nr. 15/1998) privind măsuri urgente pentru îmbunătăţirea pieţei muncii în legătură cu munca cu timp parţial de lucru şi sporirea stabilităţii;

· Legea nr. 6/2000, prin care se aprobă mijloace fiscale urgente pentru stimularea economiilor familiale şi a funcţionării IMM-urilor;

· Decretul-lege nr. 3/2000, prin care se aprobă mijloace fiscale urgente pentru stimularea economiilor familiale şi a funcţionării IMM-urilor;

· Decretul Regal nr. 1251/2001, prin care se reglementează contribuţiile economice ale sistemului de Securitate socială pe perioada de maternitate şi de risc în timpul sarcinii;

· Legea nr. 12/2001 privind măsuri urgente de reformare a pieţei muncii în vederea sporirii ocupării forţei de muncă şi îmbunătăţirii calităţii muncii;

· Decretul-Lege nr. 16/2001, cu privire la stabilirea unui sistem de pensionare graduală şi flexibilă;

· Decretul-Lege nr. 5/2002 privind măsuri urgente pentru reforma sistemului de protecţie în caz de şomaj şi îmbunătăţirea gradului de ocupare a forţei de muncă;

· Legea nr. 35/2002 privind detalierea unor aspecte din Legea nr. 35/2002 în legătură cu mijloacele de înfiinţare a unui sistem de pensionare graduală şi flexibilă;

· Legea nr. 45/2002 privind măsuri urgente pentru reforma sistemului de protecţie în caz de şomaj şi îmbunătăţirea gradului de ocupare a forţei de muncă;

· Decretul Regal nr. 1424/2002, prin care se reglementează comunicarea conţinutului contractelor de muncă şi a copiilor acestora către Serviciile publice de ocupare a forţei de muncă, precum şi utilizarea mijloacelor informatice în acest sens;

· Legea nr. 40/2003 privind protecţia familiilor numeroase;

· Legea nr. 56/2003 privind ocuparea forţei de muncă;

· Decretul Regal nr. 945/2003, prin care se reglementează programul de contribuţii pentru inserţia în muncă a şomerilor cu nevoi speciale şi dificultăţi de a găsi un loc de muncă;

· Legea organică nr. 1/2004 privind măsuri de protecţie integrală împotriva violenţei domestice;

· Decretul Regal nr. 355/2004, prin care se reglementează Registrul central privind protejarea victimelor violenţei domestice;

· Decretul Regal nr. 2388/2004, prin care se stabileşte salariul interprofesional minim pentru anul 2005;

· Ordinul TAS nr. 77/2005, prin care se detaliază normele privind cotizarea la sistemul de securitate socială, şomaj, la fondul de garanţie salarială şi pentru formarea profesională, în conformitate cu Legea nr. 2/2004;

· Decretul Regal nr. 205/2005, prin care se reglementează programul de contribuţii pentru integrarea în muncă a şomerilor cu necesităţi speciale şi dificultăţi de a găsi de lucru.

 

 

SUEDIA

 

Sediul materiei se află în Legea egalităţii de şanse între femei şi bărbaţi 

 

Scopul legii este acela de a promova egalitatea în drepturi între femei şi bărbaţi pe piaţa muncii, termenii şi condiţiile încadrării în muncă şi alte condiţii de lucru, precum şi şansele de promovare la locul de muncă (egalitatea în muncă), în special în ceea ce privşte îmbunătăţirea condiţiilor de muncă pentru femei.

Secţiunea 2 a legii menţionează că angajatorii şi angajaţii trebuie să coopereze în vederea luării unor măsuri pentru asigurarea egalităţii la locul de muncă. Cele două părţi trebuie, mai ales, să acţioneze în vederea prevenirii şi eliminării diferenţelor dintre cuantumurile salariale sau privind alte facilităţi acordate femeilor şi bărbaţilor care desfăşoară o muncă egală sau de valoare egală. Părţile trebuie, de asemenea, să promoveze oportunităţi egale pentru femei şi bărbaţi în domeniul creşterilor salariale. 

O activitate este considerată ca având valoare egală cu o alta, dacă la o evaluare generală impusă de munca în sine, de natura sa şi de rezultate, poate fi apreciată ca având valoare egală cu alta. Evaluarea cerinţelor impuse pentru desfăşurarea unei activităţi trebuie făcută luând în considerare criterii precum cunoştinţe sau aptitudini, responsabilităţi şi efort. În cazul în care este evaluată natura activităţii, în mod special trebuie avute în vedere condiţiile pentru desfăşurarea activităţii. (SFS 2000:773) 

Angajatorul trebuie să definească obiectivele întreprinderii sau intituţiei, având în vedere principiul egalităţii de şanse. 

Angajatorul, ţinând seama de resursele angajaţilor şi de circumstanţe, trebuie să se asigure că, în general, condiţiile de muncă oferite sunt potrivite atât pentru femei, cât şi pentru bărbaţi. 

Angajatorul trebuie să aibă în vedere stabilirea unui echilibru între interesele de muncă şi viaţa familială, ţinând cont de egalitatea de tratament între femei şi barbaţi. 

Art 6 al legii face referire la măsurile de prevenire şi descurajare a hărţuirii sexuale a unui angajat sau a hărţuirii care ar putea rezulta în urma unei sesizări care are ca subiect discriminarea sexuală. 

Secţiunile 7-9 ale legii, care cuprind prevederi referitoare la recrutarea personalului, stipulează că angajatorul trebuie, ţinând cont de pregătirea profesională şi aptitudinile angajaţilor, să promoveze distribuirea egală a muncii între barbaţi şi femei în diferite domenii de activitate şi în legătură cu diferitele categorii de angajaţi.

De asemenea, angajatorul trebuie:

- să se asigure că barbaţii şi femeile au aceleaşi şanse pentru ocuparea unui post vacant;

- să recruteze personalul în aşa fel încât să nu existe nici o formă de discriminare între femei şi bărbaţi.

Remuneraţia (secţiunile 10-12)

În secţiunea 10 a legii se precizează că, în scopul de a descoperi, rectifica şi preveni inegalităţile nejustificate privind remuneraţia angajaţilor femei şi bărbaţi, angajatorul trebuie să supravegheze şi să analizeze anual:

- reglementările şi practicile aplicate, referitoare la salarizare, precum şi alte condiţii de muncă;

- diferenţele în materie de salarizare care pot să apară între angajaţi, femei şi bărbaţi care desfăşoară activităţi egale sau considerate a avea aceeaşi valoare.

Angajatorul trebuie să evalueze şi să elimine diferenţele de salarizare care au ca motivaţie directă sau indirectă discriminarea angajaţilor pe motiv de apartenenţă la un anumit sex. Evaluările vor releva, în special, diferenţele apărute în cazul următoarelor categorii de persoane:

- femeile şi bărbaţii care desfăşoară aceeşi activitate;

- grupuri de angajaţi care desfăşoară o activitate considerată a fi în mod obişnuit desfăşurată de femei şi grupuri de angajaţi care desfăşoară o activitate considerată a avea o valoare egală, dar nu este neapărat desfăşurată în mod curent de femei. (SFS 2000:773)

Secţiunea 11 menţionează următoarele îndatoriri pentru anagajtor:


 - pregătirea anuală a unui plan de acţiune pentru îndeplinirea cerinţei referitoare la remuneraţia egală şi întocmirea unui raport cu rezultatele analizei, în condiţiile secţiunii 10. Planul trebuie să conţină ajustările de salarii sau alte măsuri considerate a fi necesare pentru a respecta principiul egalităţii de plată pentru bărbaţii şi femeile angajate care desfăşoară aceeaşi activitate sau o activitate de valoare egală. Planul trebuie, de asemenea, să conţină o estimare a costurilor şi un grafic cu perioada în care măsurile în materia salarizării privind tratamentul egal al femeilor şi bărbaţilor angajaţi vor fi implementate. 


În planul de acţiune pentru anul următor vor fi cuprinse un raport şi o evaluare privind modalităţile de implementare a măsurilor luate. Planul de acţiune nu va fi realizat în cazul în care angajatorul are mai puţin de 10 angajaţi, în anul calendaristic precedent întocmirii planului (2000:773). 

Secţiunea 12 menţionează respectarea confidenţialităţii care se aplică fiecărui angajat în parte, conform Legii ocupării forţei de muncă (Employment Act (1976:580)) şi Legii confidenţialităţii (Secrecy Act (1980:100)) aplicată în activităţile de interes public (SFS 2000:773).

Discriminarea directă (secţiunea 16)

Unui angajator îi este interzis să defavorizeze un angajat prin aplicarea unei prevederi, unui criteriu sau unei metode aparent neutre, dar care dezavantajează în practică persoanele de un anumit sex, excepţie făcând prevederile, criteriile sau metodele nepărtinitoare şi necesare, justificate de factori obiectivi, independenţi de apartenenţa la un anumit sex. 

  

Domenii de aplicare

Interzicerea discriminării bază de sex se aplică în cazul în care un angajator: 

1. decide să facă angajări, la interviurile pentru angajare sau în implementarea unor măsuri legate de ocuparea forţei de muncă;

2. promovează sau selectează angajaţii pentru avansare sau pentru cursuri de specializare;

3. stabileşte cuantumul salariilor angajaţilor pentru aceeaşi activitate sau activităţi considerate a avea valoare egală;

4. desfăşoară activităţi de management sau de distribuire a competenţelor;

5. decide să desfacă un contract de muncă, să aplice sancţiuni sau să ia alte măsuri importante împotriva unui angajat (SFS 2000:773).

Informaţii privind calificarea profesională (secţiunea 21) 

O persoană de un anumit sex, care caută un loc de muncă şi care nu a fost angajată, sau un angajat de un anumit sex care nu a fost promovat sau selectat pentru a urma cursuri de pregătire sau specializare este îndrituit să obţină, la cerere, motivaţii în scris de la angajator, care să conţină referiri la natura şi scopul pregătirii, experienţa profesională sau calificarea persoanei de celălalt sex considerată potrivită pentru angajare, calificare sau promovare. 

Un angajat nu poate fi hărţuit sau discrimat pe motiv de apartenenţă la un sex. 

Despăgubiri şi alte sancţiuni (secţiunile 23-29)

Nulitatea 

Un contract de muncă este nul în cazul în care se dovedeşte că acesta cuprinde elemente care încalcă principiul egalităţii dintre femei şi bărbaţi.

Angajatorul este obligat la plata unor despăgubiri:

- persoanelor care au fost discriminate pe motivul apartenenţei la un anumit sex;

- persoanelor hărţuite, conform sancţiunilor prevăzute pentru încălcarea legislaţiei în vigoare;

  

Monitorizarea plângerilor (secţiunea 30)

Există două autorităţi competente în rezolvarea plângerilor în materia egalităţii de şanse: Avocatul poporului pentru egalitatea de şanse şi Comisia pentru egalitatea de şanse. Stabilirea componenţei celor două autorităţi revine guvernului (conform competenţelor acestuia).

Avocatul poporului asistă angajaţii care au depus plângeri referitoare la încălcări ale prevederilor legii. De asemenea, instituţia are competenţe privind promovarea egalităţii de şanse în materia ocupării forţei de muncă.

Potrivit prevederilor legii (secţiunea 35), Comisia desfăşoară activităţi complmentare celor care revin Avocatului poporului. 

Legea prevede, în secţiunile 36-57, competenţele propriu-zise ale celor două autorităţi în soluţionarea litigiilor referitoare la egalitatea de şanse, procedurile de soluţionare a cazurilor de încălcare a legii cu implicarea altor autorităţi (instanţa care soluţionează litigiile de muncă), precum şi celeritatea judecării litigiilor în materie. 

  

UNGARIA

 

Constituţia Ungariei, modificată în 1989, garantează drepturile fundamentale şi civile a tuturor cetăţenilor, fără discriminare. Ea garantează egalitatea dintre bărbaţi şi femei în ceea ce priveşte ansamblul drepturilor civile, politice, economice, sociale şi culturale. Tot prin Constituţie este garantat şi principiul egalităţii de remunerare pentru aceeaşi muncă sau pentru o muncă de valoare egală.

Articolul 5 din Codul muncii din 1992 interzice orice discriminare în materie de muncă.

Legea nr. CXXV din 2003 privind egalitatea de tratament şi promovarea egalităţii de şanse interzice orice formă de discriminare bazată pe sex, fie directă, fie indirectă. Legea garantează principiul egalităţii de remunerare şi contribuie la transpunerea Directivei 75/117/CEE.

Persoanele lezate de neaplicarea principiului egalităţii de tratament sau a egalităţii de remunerare pot introduce o acţiune în justiţie contra angajatorilor, în termen de trei ani de la încălcarea principiului. Legea prevede şi posibilitatea de introducere a unui recurs colectiv dacă discriminarea afectează un grup important de persoane.

Lucrătorii sunt protejaţi împotriva oricărei concedieri care ar putea constitui o reacţie a angajatorului la o plângere formulată sau la o acţiune în justiţie, care are ca obiect nerespectarea acestor principii.

Inspectorii responsabili cu protecţia muncii sunt, de asemenea, obligaţi a controla respectarea reglementărilor în materie de egalitate de tratament. Toate încălcările principiului egalităţii de tratament sunt considerate infracţiuni şi sunt sancţionate cu o amendă, care poate fi de maxim 24000 de euro.

Legea prevede înfiinţarea unui organism administrativ central, agenţie de control, şi a unui tribunal de primă instanţă pentru soluţionarea cazurilor de nerespectare a principiului egalităţii de tratament (tribunal ce a devenit operaţional la 1 ianuarie 2005).

Protecţia socială este asigurată în Ungaria prin:

· Constituţie,

· Legea nr. LXXX din 1997 privind accesul şi finanţarea la securitate socială şi Casele de pensii private;

· Legea nr. LXXXI din 1997 privind pensia de bătrâneţe;

· Legea nr. LXXXIII din 1997 privind asigurarea de boală obligatorie;

· Legea nr. III din 1993 privind administraţia socială şi drepturile sociale.

Aceste legi garantează egalitatea de tratament în ceea ce priveşte câmpul de aplicare a regimului, condiţiile de acces şi dispoziţiile privind cotizaţiile şi prestaţiile şi mai ales calculul lor. 

Legea privind egalitatea de tratament şi promovarea egalităţii de şanse, care interzice toate discriminările, directe şi indirecte, este deopotrivă aplicabilă şi în materie de securitate socială.

Transpunerea Directivei 79/7/CEE a Consiliului Uniunii Europene privind aplicarea progresivă a principiului egalităţii de tratament între bărbaţi şi femei în materie de securitate socială a adus o modificare minoră a legislaţiei naţionale existente. Printre acestea, este interesant de semnalat dreptul mamelor şi taţilor celibatari, care au copii bolnavi, cu vârstă cuprinsă între o lună şi un an, de a obţine concediu pentru incapacitate de muncă, cu încasarea unei indemnizaţii de boală, care se acordă ambilor părinţi. 

Procesul de armonizare legislativă şi ridicarea progresivă a vârstei de pensionare (55 de ani pentru femei şi 60 de ani pentru bărbaţi) a început din anul 1993, urmând ca în 2009 să se ajungă ca vârsta de pensionare să fie de 62 de ani pentru angajaţii de ambele sexe.

În legislaţia referitoare la acordarea ajutorului de şomaj se prevede că mamele şi taţii celibatari, cu copii cu vârstă mai mică de 10 ani, pot refuza ofertele de angajare aflate prea departe de domiciliul lor; pe de altă parte sunt obligaţi a accepta toate ofertele de angajare apropiate de ei, când timpul de transport nu depăşeşte trei ore.

Există două tipuri de sisteme private de securitate socială susceptibile a se încadra în câmpul de aplicare a Directivei 86/378/CEE (şi 96/97/CE). Primul se caracterizează prin afilierea obligatorie la o casă de pensii privată, liber aleasă - Legea nr. LXXXII din 1997 privind regimul privat de pensionare şi casele de pensii private. Prin această lege se precizează importanţa şi modalităţile de aplicare ale principiului egalităţii de tratament între bărbaţi şi femei în sistemele private de securitate socială. 

Al doilea tip de securitate socială privată se caracterizează prin afilierea facultativă la casele private de securitate socială. Şi acest sistem prevede principiul egalităţii de tratament.


 În limba română, conceptul “gender mainstreaming” a fost tradus prin sintagma “abordare integratoare a egalităţii de şanse pentru femei şi bărbaţi” şi, conform documentelor Comisiei Europene (COM (96) 67 final), are în vedere “luarea în considerare în mod sistematic a diferenţelor dintre condiţiile, situaţiile şi nevoile femeilor şi bărbaţilor în toate politicile şi acţiunile” întreprinse.



 Monitorul Oficial I nr. 68/1998



 Monitorul Oficial I nr. 65 şi 68/2004



 H.G.  9 ObA  801/1994



 Monitorul Oficial nr. 832/1992



 Inserat tot prin  modificarea din 21.02.2002


 Majoritatea legilor în materie poate fi accesat pe site-ul: http://meta.fgov.be/pa/ena_index.htm 



 Inserat prin Legea din 16.03.1971, publicată în  Monitorul Belgian în  30.03.1971


 http://www.posting.dk/en/equality_at_work/eq_treatment_act.pdf


 Consolidation Act no. 983 of 20 november 2001, on Equal Pay to Men and Women - http://www.posting.dk/en/equality_at_work/eq_pay_act.pdf


 Equal Pay to Men and Women, of Consolidation Act No. 909 of 27 september 2000 cu amendamentele la art 2 din Act No. 440 of 7 iunie 2001 şi Act No. 445 din 7 iunie 2001



http://www.europa.eu.int/comm/employment_social/equ_opp/newsletter/ bulletin04_1_ fr.pdf



 http://www.tasa-arvo.fi/www-eng/legislation/legis2.html



 Prestation et politique familiales en Europe, Commission Europeene, Direction Generale de l'emploi et des affaires sociales, 2002.



 http://www.social.gouv.fr/femmes/index.htm



 http://www.premier-ministre.gouv.fr/en/



 Lege privind modificarea legii referitoare la ocuparea forţei de muncă pentru a o adapta legii UE – 1980, BGBI 1980 I.1308



 Curtea Europeană de Justiţie 248/1983



http://www.europa.eu.int/comm/employment_social/equ_opp/newsletter/bulletin04_1_ fr.pdf


 http://www.justice.ie/80256E010039E882/vWeb/pcJUSQ646BK7-en
Consolidated Text of the Employment Equality Acts 1998 and 2004



  În partea a III.



 www.giustizia.it


 http://portale.provincia.padova.it/portal/


  www.usl4.toscana.it/dp/isll/att/lm1.htm


 www.regione.toscana.it/crt/commissione.p.o/giuris.htm 



 www.palazzochigi.it/it/cmparita/lex/testi/legge164_90.asp 



 http://urp.regione.campania.t/urp/leggi.php?id=35


 www.sicet.it/urbanistica/leggi_urb/legge_662-96_(art_3).htm


 www.po-net.prato.it/informadonna/leggi/htm/pariop.htm



 http://www.mega.public.lu/legislation/index.html



http://www.europa.eu.int/comm/employment_social/equ_opp/newsletter/ bulletin04_1_fr.pdf



 Sex Discrimination Act 1975



 Equal Pay Act 1970



 Autorităţi sau instituţii care funcţionează pe baza "Education Act 1994", "Education Act 1996", "Learning and Skills Act 2000", "Education Reform Act 1988", precum şi a altor legi din domeniul educaţiei.


 http://www.hmso.gov.uk/acts/acts1995/Ukpga_19950026_en_1.htm


 Equal Treatment Act - http://www.stop-discrimination.info/ fileadmin/ pdfs/ Nationale_Inhalte/Netherlands/Legislation/EqualTreatmentACt_NL.pdf


 discriminarea directă: se referă la persoane tratate inegal pe baza apartenenţei la o anumită religie, orientare politică, opinie, rasă, sex, naţionalitate, orientare sexuală sau statut social. Discriminările directe sunt interzise prin lege, excepţie făcând cazurile expres prevăzute de lege.


- discriminarea indirectă: se referă la persoane care datorită unor anumite particularităţi (anumite caracteristici sau un anumit comportament), este dezavantajat. Este permisă, dacă poate fi justificată obiectiv. 


 Se poate apela la Comisia privind egalitatea de şanse în cazul în care, de exemplu, un angajator, care doreşte implementarea unei reglementări interne de plată flexibilă a remuneraţiei, doreşte să verifice dacă reglementarea internă este în conformitate cu legislaţia în vigoare.   


 Articolul 13 din Tratatul asupra Comunităţilor Europene;

Art 141 din Tratatul asupra Comunităţilor Europene;


 Convenţia Internaţională privind eliminarea tuturor formelor de discriminare a femeilor;

Convenţiile Organizaţiei Internaţionale a Muncii (Convenţiile 100, 111, 156 şi 175 au relevanţă deosebită în materia tratamentului egal între bărbaţi şi femei).



 http://www.europa.eu.int/comm/employment_social/equ_opp/newsletter/ bulletin04_1_ fr.pdf



 Lege intrată în vigoare la 4 aprilie 1999



 http://www.ahige.org, Studiu realizat de Asociación de Hombres por la Igualdad de Género



 http://www.ahige.org


 www.ine.es 



 http://www.rutas.es/mujer/OrdenViolencia.htm 



 www.igsap.map.es/cia/dispo/legislacion_laboral_servicios_sociales.html

 The Equal Opportunities Act (SFS 1991:433) (including amendments up to and including SFS 2000:773) (Act on Equality between Women and Men) http://www.regeringen.se/content/1/c4/24/35/a6efd6b7.pdf



 Labour Court



 http://www.europa.eu.int/comm/employment_social/equ_opp/newsletter/ bulletin04_1_ fr.pdf



 Articolul 70(A)



 Articolul 66(1)



 Articolul 70/B(2)



 intrată în vigoare la 27 ianuarie 2004



 Articolele 18 (1) şi 20 (1)



 articolul 25(2)(d) din Legea nr. IV din 1991 privind acordarea ajutorului de şomaj.

